2 individu meninggal selepas disuntik vaksin Moderna didakwa tercemar

TOKYO, 19 Muharram 1443H, Sabtu – Dua individu dilaporkan meninggal dunia didakwa setelah menerima suntikan vaksin Moderna daripada bekalan yang telah dihentikan penggunaannya oleh Jepun berikutan penemuan bahan tercemar.

Kementerian Kesihatan Jepun memaklumkan, mangsa lelaki berusia 30-an itu meninggal dunia bulan ini, selepas beberapa hari menerima dos kedua vaksin berkenaan.

Katanya, masing-masing didakwa menerima suntikan salah satu daripada beberapa botol vaksin yang dipercayai mempunyai bahan tercemar.

Bagaimanapun, kementerian berkata, punca kematian berkenaan masih disiasat.

Sebelum ini, Jepun menghentikan penggunaan 1.63 juta dos Moderna yang diagihkan ke 863 pusat vaksinasi di seluruh negara, seminggu selepas pengedar tempatan, Takeda Pharmaceutical menerima laporan pencemaran di dalam beberapa botol.

Kerajaan dan Moderna mendakwa bahawa vaksin itu tidak mempunyai masalah keselamatan atau keberkesanan, namun penghentian penggunaan hanya sebagai langkah berjaga-jaga.

Sumber kementerian sebelum ini mendakwa bahawa bahan cemar yang ditemukan dalam botol vaksin berkenaan dipercayai zarah logam. – Agensi


Rakyat leka mungkin punca kes naik

PUTRAJAYA,2 Zulhijjah 1441H, Khamis – Trend kenaikan kes harian dan kewujudan beberapa kluster baharu besar kemungkinan disebabkan kelekaan serta ketidakpatuhan orang ramai terhadap arahan mahupun nasihat kerajaan dalam menangani COVID-19.

Ketua Pengarah Kesihatan, Datuk Dr Noor Hisham Abdullah berkata, sejak kebelakangan ini, tular di media sosial gambar beberapa individu yang diletakkan di bawah Perintah Pengawasan Dan Pemerhatian Di Rumah (Home Surveillance Order), namun didapati berada di tempat awam.

Katanya, analisis data terkini yang diperoleh melalui aplikasi MySejahtera menunjukkan dari 7 Julai hingga 20 Julai lepas, 24.8 peratus daripada jumlah individu yang diletakkan di bawah Home Surveillance Order (HSO) tidak menggunakan fungsi Home Assessment Tool.

“Fungsi Home Assessment Tool ini merupakan satu ciri bagi individu menjalani penilaian kendiri yang perlu dilakukan setiap hari selama tempoh kuarantin di rumah iaitu selama 14 hari.

“Setakat ini, bilangan pengembara yang pulang dari luar negara iaitu Person Under Surveillance (pesakit di bawah pengawasan) yang dikehendaki menjalani HSO adalah seramai 31,674 orang dan jumlah yang sudah tamat tempoh kuarantin adalah 18,416 orang,” katanya pada sidang media perkembangan COVID-19, hari ini.

Namun, kata Dr Noor Hisham, daripada jumlah tersebut, 10 peratus didapati tidak menjalani saringan COVID-19 pada hari ke-13 dan begitu juga dengan pematuhan terhadap prosedur operasi standard (SOP) yang ditetapkan.

Beliau berkata, jika diperhatikan, kini lebih ramai masyarakat makan di restoran, membeli-belah di pasar raya serta kembali bekerja di pejabat dan analisis data melalui aplikasi MySejahtera menunjukkan jumlah pengguna berdaftar dengan aplikasi itu didapati terus meningkat dalam tempoh tiga minggu lepas.

Bagaimanapun, jumlah daftar masuk di premis seperti kedai makan dan pasar raya sebaliknya didapati menunjukkan trend penurunan.

“Ini menunjukkan bahawa pematuhan terhadap SOP kian berkurangan. Pemilik premis-premis dan masyarakat umum diingatkan untuk terus mematuhi SOP yang ditetapkan agar kita dapat sama-sama memutuskan rantaian jangkitan COVID-19 di dalam masyarakat.

“Masyarakat kini perlu memainkan peranan sosial yang lebih utama dalam memerangi pandemik COVID-19. Patuhilah SOP yang disediakan,” katanya dan turut mengingatkan masyarakat agar melaporkan kepada pihak berkuasa berhubung sebarang aktiviti yang melanggar SOP.

Dr Noor Hisham berkata, Malaysia mencatat kes harian COVID-19 yang terendah semasa gelombang kedua pandemik COVID-19 tiga minggu lepas iaitu pada 1 Julai, dengan hanya satu kes dicatatkan.

Kes penularan tempatan mencapai angka sifar untuk beberapa hari tetapi kes baharu harian didapati kembali meningkat akhir-akhir ini dan ada kalanya mencapai dua angka.

Sejak 1 Julai, KKM melaporkan 15 kluster baharu jangkitan COVID-19.

Menyambut baik keputusan kerajaan mewajibkan pemakaian pelitup separuh muka di dalam pengangkutan awam dan tempat awam yang sesak mulai 1 Ogos, Dr Noor Hisham mengulangi nasihat supaya orang ramai memakai alat itu dengan kaedah yang betul.

Jelasnya, untuk pelitup separuh muka bukan perubatan, Pertubuhan Kesihatan Sedunia (WHO) mengesyorkan jenis fabrik atau kain dengan tiga lapisan iaitu lapisan paling dalam bersifat menyerap air, lapisan paling luar diperbuat daripada bahan bersifat menghindar penyerapan air dan lapisan tengah hidrofobik yang diperbuat daripada bahan bukan tenunan sintetik.

“Selain itu, pelitup separuh muka perlu dipakai dengan betul dan menutupi ruang hidung sehingga dagu,” katanya sambil memberi amaran, pemakaian tidak sempurna membawa risiko pencemaran atau jangkitan kepada pemakai. – Bernama


30 peratus populasi dewasa di Malaysia selesai terima vaksin penuh

KUALA LUMPUR, 24 Zulhijjah 1442H, Selasa – Malaysia telah memberi vaksin sepenuhnya kepada 30 peratus populasi orang dewasa di negara ini, kata Menteri Kesihatan, Datuk Seri Dr Adham Baba.

Daripada 468,526 dos yang diberikan semalam, 223,479 orang mendapat dos pertama mereka, sementara 245,047 orang menerima dos kedua.

Ini menjadikan jumlah dos vaksin keseluruhan yang telah diberikan adalah sebanyak 21,668,999.

Daripada jumlah itu 7,197,861 individu atau 30.7 peratus daripada populasi orang dewasa, telah menerima dua dos vaksin.

Manakala, sekurang-kurangnya 61.8 peratus populasi orang dewasa telah menerima satu dos vaksin.


Hanya 20 peratus penduduk Iraq pakai pelitup muka

BAGHDAD, 24 Safar 1442H, Isnin – Kementerian kesihatan Iraq menggesa penduduk mematuhi langkah-langkah pencegahan bagi menghentikan penularan wabak COVID-19.

Salah seorang pegawai, Riad al-Halfi dalam satu kenyataan berkata, pelaksanaan perintah berkurung bukan masa sesuai ketika ini selepas dihentikan akhir bulan lalu.

Beliau meluahkan kebimbangan, berikutan hanya 20 peratus rakyat Iraq memakai pelitup muka, selain menegaskan kepentingan pemakaiannya di tengah-tengah kekhuatiran gelombang kedua wabak itu.

Mei lalu, pihak berkuasa mewajibkan pemakaian pelitup muka dan sarung tangan di pengangkutan awam dan swasta, pasar dan institusi kerajaan.

Denda sebanyak 50,000 dinar Iraq (AS$42) dikenakan kepada individu yang melanggar arahan itu.

Setakat ini, negara Arab mengesahkan 400,124 kes COVID-19 termasuk 9,790 kematian, manakala 323,330 dilaporkan pulih.

Meskipun kemasukan para pelancong ke Iraq telah disekat, namun, tempat-tempat ibadat, premis awam dan hiburan, hotel serta restoran telah kembali beroperasi.

Malah, penganjuran aktiviti sukan dan aktiviti lain telah dibenarkan tanpa kehadiran penonton.

Di tengah peperangan dan keganasan selama bertahun-tahun, ditambah pula infrastruktur kesihatan yang lemah, Iraq kini berusaha keras mengekang penularan wabak.

Petugas barisan hadapan kesihatan telah menghadapi tekanan besar akibat kekurangan bekalan ubat dan alat bantuan pernafasan, malah ramai memutuskan untuk keluar dari negara itu berikutan kekasaran dikenakan ke atas keluarga pesakit. -Agensi


India lapor kematian COVID-19 tertinggi sejak Julai

MUMBAI, 30 Rabiulakhir 1443H, Ahad – India hari ini melaporkan rekod kematian COVID-19 tertinggi sejak Julai.

Ia selepas dua negeri menyemak semula jumlah kematian masing-masing.

Timur Bihar menambah 2,426 kematian yang tidak direkodkan manakala selatan Kerala menambah 263 kematian kepada jumlah mereka pada Ahad, kata jurucakap Kementerian Kesihatan Persekutuan kepada Reuters.

Menurut pengiraan agensi berita itu, angka yang disemak menjadikan kematian harian kepada 2,796 – tertinggi sejak 21 Julai.

Gelombang kedua yang dahsyat pada Mac dan April tahun ini menyaksikan ribuan kematian dan jutaan lagi rakyat terjejas di seluruh negara itu.

Negeri-negeri di India terus menambah rekod kematian COVID-19 yang tidak dilaporkan dalam beberapa bulan kebelakangan ini, memberi penekanan kepada pendapat beberapa pakar perubatan bahawa kematian itu jauh lebih tinggi daripada jumlah yang dilaporkan iaitu 473,326. – Agensi


Laksana semula PKP 14 hari mampu turunkan kes COVID-19

Oleh Siti Hafidah Abd Ghaffar

BANGI, 15 Ramadan 1442H, Selasa – Menutup sekolah dan menukar kepada sesi pembelajaran dan pengajaran di rumah (PdPR) sememangnya bukan keputusan yang mudah kerana membabitkan nasib jutaan murid dan pelajar seluruh negara.

Selain itu, penutupan sekolah ketika musim perayaan juga bukan langkah berkesan bagi menurunkan kes jangkitan COVID-19 dalam komuniti, lebih-lebih lagi apabila rakyat dibenarkan beraktiviti seperti biasa.

Meskipun memahami keperluan menutup sekolah jika terdapat kes positif dan kluster untuk saringan dan kuarantin, Ahli Jawatankuasa (AJK) Pengamal Perubatan dan Kesihatan Muslim Malaysia (I-Medik), Dr Ihsanuddin Abbas berpendapat, tak sepatutnya sekolah yang tidak terdapat kes positif ditutup.

Ini kerana katanya, mereka tidak terkesan atau berisiko rendah untuk dijangkiti.

“Keputusan juga sepatutnya dibuat berdasarkan kadar kebolehjangkitan dan status PKP di kawasan berkenaan.

“Contohnya Ro yang meningkat di Kelantan dan arahan PKP pastinya ada keperluan untuk menutup sekolah-sekolah buat sementara waktu sehingga jangkitan komuniti terkawal,” katanya ketika dihubungi Ismaweb.net.

Pada masa sama, Dr Ihsanuddin menggesa Kementerian Pendidikan (KPM) dan Kementerian Kesihatan (KKM) melihat statistik jangkitan kluster di antara sekolah harian dan berasrama.

Dalam pemerhatian beliau, kes di kluster sekolah asrama adalah hampir tiga kali ganda kes di sekolah-sekolah harian – walaupun jumlah sekolah yang terlibat adalah sama dalam kumpulan berkenaan.

Ini bermakna sekolah yang mempunyai lebih lama kontak sesama mereka lebih mudah menjangkiti ramai berbanding sekolah tidak berasrama yang risiko bersentuhan lebih terhad, katanya.

“Sepatutnya sekolah-sekolah di kawasan PKPP dan PKPB dibenarkan terus dibuka dengan proses PdP seperti biasa mengikut SOP. Hanya sekolah yang terdapat kes positif dan di dalam kawasan PKP dan PKPD ditutup sepanjang status berkenaan.

“Selain itu, menutup sekolah semasa musim perayaan tidak akan berkesan menurunkan kes dalam komuniti jika rakyat terus dibenarkan bergerak dan beraktiviti seperti biasa.

“Apakah jaminan kes akan menurun atau risiko jangkitan di sekolah menurun selepas sebulan bercuti dan anak-anak dibawa berjalan-jalan, bercuti atau menghadiri jamuan hari raya?” soalnya.

Beliau turut menyarankan, kerajaan mengumumkan PKP sepenuhnya selama 14 hari seperti sebelum ini – bukan hanya menutup aktiviti sosial dan ekonomi semata-mata – sekiranya serius mahu menurunkan kes.

“Pada masa sama, majlis-majlis perhimpunan sosial dan keraian juga hendaklah juga dihentikan dalam tempoh ini.

“Pendekatan yang sama diambil oleh negara-negara lain seperti Australia, New Zealand dan Jepun iaitu membuat ‘lockdown’ penuh apabila berlaku peningkatan kes positif di negara mereka,” katanya.


3 kanak-kanak hilang ketika cari kepah ditemui lemas

SETIU, 2 Rabiulawal 1443H, Sabtu – Tiga kanak-kanak yang dilaporkan hilang ketika sedang mencari kepah bersama keluarga di muara sungai Kampung Mangkuk di sini petang semalam, ditemukan lemas awal pagi ini.

Ketua Polis Daerah Setiu DSP Afandi Hussin berkata mayat pertama, Nur Amni Insyirah Saiful Tarmizi, 9, ditemukan pasukan penyelamat pada 1.08 pagi pada jarak 800 meter dari lokasi dia dilaporkan hilang.

“Mayat kedua yang ditemukan pada 1.47 pagi ialah adik Nur Amni Insyirah, Muhammad Aryan Faheem berusia 7 tahun, pada jarak 1.5 kilometer dari lokasi mayat pertama.

“Pada pagi ini, operasi mencari dan menyelamat (SAR) diteruskan pada 7.45 pagi dan mayat terakhir yang juga sepupu mereka iaitu Nurulhasha Humaira Che Mohd Humaizi, 11, ditemukan pada 8.15 pagi pada jarak lima meter dari lokasi terakhir mereka dilaporkan hilang,” katanya kepada pemberita ketika ditemui di lokasi kejadian hari ini.

Dalam kejadian 5.30 petang semalam, tiga individu dewasa dan enam kanak-kanak dilaporkan berada di lokasi tersebut untuk berkelah dan mencari kepah.

Bagaimanapun, berlaku air pasang dengan cepat menyebabkan enam kanak-kanak itu hanyut namun tiga daripada mereka sempat diselamatkan.

Afandi berkata dengan penemuan tiga mayat tersebut, operasi SAR yang disertai 107 anggota membabitkan bomba, polis, Angkatan Pertahanan Awam, Jabatan Sukarelawan Malaysia dan penduduk kampung dihentikan pada 8.40 pagi.

“Kesemua mayat dihantar ke Hospital Setiu untuk proses bedah siasat,” katanya.

Beliau turut menasihatkan orang ramai agar lebih berhati-hati dan memahami faktor pasang surut air di muara sungai untuk mengelakkan kejadian seumpama itu berulang lagi. – Bernama


OPR naik lagi, kali ketiga tahun ini

BANGI, 11 Safar 1444H, Khamis – Bank Negara Malaysia (BNM) mengumumkan Kadar Dasar Semalaman (OPR) dinaikkan 25 mata asas sekali gus menjadikan kadar ketika ini adalah 2.50 peratus, kenaikan kali ketiga berturut-turut, tahun ini.

Kadar tertinggi dan terendah koridor bagi OPR turut dinaikkan masing-masing kepada 2.75 peratus dan 2.25 peratus.

Perkara itu diputuskan oleh Jawatankuasa Dasar Monetari (MPC) yang bermesyuarat selama dua hari bermula semalam.

Bank pusat dalam kenyataan memaklumkan, berikutan prospek pertumbuhan ekonomi Malaysia yang positif terus kukuh, MPC mengambil keputusan untuk membuat pelarasan selanjutnya terhadap tahap akomodasi monetari.

“Pada kadar OPR semasa, pendirian dasar monetari kekal akomodatif dan menyokong pertumbuhan ekonomi. MPC tidak membuat sebarang ketetapan awal serta akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri.

“Ekonomi global terus berkembang, meskipun pada kadar sederhana, disebabkan oleh tekanan kos yang semakin meningkat, keadaan kewangan global yang lebih ketat serta langkah-langkah pembendungan yang ketat di China,” katanya dalam kenyataan, hari ini.

Walau bagaimanapun, pertumbuhan global terus disokong oleh keadaan pasaran pekerja yang bertambah baik dan pembukaan semula sepenuhnya bagi kebanyakan ekonomi dan sempadan antarabangsa.

“MPC tidak membuat sebarang ketetapan awal serta akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri.

“Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil,” katanya lagi.

Mengulas lanjut, tekanan inflasi inflasi kekal tinggi disebabkan oleh harga komoditi semakin meningkat dan pasaran pekerja yang ketat, meskipun keadaan rantaian bekalan global semakin bertambah baik.

“Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat.

“Khususnya, pelarasan kadar faedah AS yang agresif telah menyumbang kepada persekitaran dolar AS yang kukuh,”katanya.

Berhubung inflasi, BNM berkata inflasi keseluruhan yang berpurata pada 2.8 peratus diunjur mencapai tahap tertinggi pada suku ketiga tahun 2022 sebelum menurun selepas itu.

“Hal ini disebabkan oleh kesan asas yang semakin luput dan juga sejajar dengan harga komoditi global yang dijangka semakin menurun.

“Inflasi asas, seperti yang diukur oleh inflasi teras, dijangka berpurata lebih hampir pada tahap tinggi dalam julat unjuran 2.0 peratus hingga 3.0 peratus pada tahun 2022,” memetik kenyataan tersebut.


Australia beli senjata Korea Selatan, tingkat hubungan pertahanan

CANBERRA, 8 Jamadilawal 1443H, Isnin – Australia bersetuju untuk membeli artileri K9 dari Korea Selatan dan meningkatkan hubungan antara industri pertahanan kedua-dua negara itu, sekali gus mengukuhkan perkongsian sekuriti komprehensif baharu di tengah-tengah ketegangan yang semakin meningkat dengan China.

Negara-negara itu juga berikrar untuk meningkatkan galian kritikal dan perdagangan tenaga bersih dalam perjanjian yang ditandatangani oleh Presiden Moon Jae-in dan Perdana Menteri Australia, Scott Morrison di Canberra pada hari Isnin.

“Kami berkongsi pandangan tentang peranan demokrasi liberal dalam dunia hari ini dan khususnya di Indo-Pasifik.

“Kami memahami betapa pentingnya kedaulatan undang-undang, bagi organisasi pelbagai hala yang berdasarkan perintah dunia yang memihak kepada kebebasan, bahawa negara di rantau kita sendiri boleh mempunyai pilihan, pilihan dalam ekonomi mereka, pilihan untuk keamanan dan keselamatan mereka,” kata Morrison kepada pemberita selepas menandatangani empat pakatan itu.

Rundingan itu dibuat ketika Morrison mencari hubungan keselamatan yang lebih kukuh dengan demokrasi yang berfikiran sama dalam usaha untuk bertindak terhadap ketegasan semakin meningkat China di Indo-Pasifik.

Beijing berasa marah dengan pakatan Australia dengan Amerika Syarikat (AS) dan United Kingdom (UK) yang diumumkan pada September untuk membantu membina armada kapal selam nuklear baharu.

Ia berkata, perkongsian baharu itu akan mencetuskan perlumbaan senjata di rantau ini. – Agensi


Polis benar pergerakan individu ada janji temu vaksin, perubatan

KUALA LUMPUR, 21 Zulkaedah 1442H, Jumaat – Polis Diraja Malaysia (PDRM) membenarkan pergerakan penduduk di lokaliti yang dikenakan Perintah Kawalan Pergerakan Diperketatkan (PKPD) untuk urusan perubatan atau vaksinasi.

Ketua Polis Negara, Datuk Seri Acryl Sani Abdullah Sani berkata, jumlah penumpang yang dibenarkan dalam satu kenderaan adalah tiga orang termasuk pemandu.

Beliau berkata, individu tersebut hanya perlu menunjukkan janji temu di aplikasi MySejahtera, laman sesawang, kad janji temu atau mesej pesanan ringkas (SMS) kepada petugas di lapangan.

“Bagi kes-kes kecemasan seperti sakit dan kematian, kebenaran pergerakan akan diberikan secara case to case basis,” katanya dalam satu kenyataan, hari ini.

Beliau menasihatkan orang ramai untuk terus mematuhi prosedur operasi standard (SOP) yang ditetapkan oleh Majlis Keselamatan Negara (MKN).

Di samping itu, orang ramai turut diajak untuk bersama-sama memainkan peranan dalam usaha kerajaan bagi melandaikan lengkuk penularan wabak COVID-19.

Semalam, Menteri Kanan (Keselamatan), Datuk Seri Ismail Sabri Yaakob memaklumkan PKPD dilaksana di beberapa mukim di Selangor dan lokaliti tertentu di Wilayah Persekutuan Kuala Lumpur selama 14 hari bermula esok sehingga 16 Julai depan.

Selain itu, PKPD juga dilaksanakan di beberapa lokaliti di Pahang, Melaka, Sabah serta sebuah kilang dan dua asrama pekerja di Perak.


Perak larang wakil rakyat berceramah di masjid, surau

IPOH, 18 Jamadilawal 1444H, Selasa – Wakil rakyat yang telah ditauliahkan diingatkan bahawa mereka tidak dibenarkan mengadakan ceramah di masjid dan surau negeri ini, kata Menteri Besar, Datuk Seri Saarani Mohamad.

Beliau berkata, ia juga bagi menghormati titah Sultan Perak Sultan Nazrin Shah berhubung garis panduan itu sebelum ini, supaya menjaga kesucian rumah ibadat beragama Islam daripada aktiviti parti politik.

“Pekeliling yang dikeluarkan jelas mengatakan tiada orang politik dibenarkan untuk berucap dalam surau atau masjid termasuk saya sendiri, Menteri Besar adalah Exco Agama slam dan banyak kali saya dijemput untuk berucap semasa menghadiri solat Jumaat, tetapi saya berpegang dengan titah Sultan Perak dengan tidak menyampaikan ucapan,” katanya selepas menjadi tetamu pada rancangan Selamat Pagi Cikgu Saarani di stesen radio PerakFM di sini hari ini.

Saarani berkata, mana-mana Ahli Dewan Undangan Negeri (ADUN) yang sebelum ini merupakan pemegang tauliah atau ustaz yang menyampaikan kuliah, kini adalah terikat dengan pekeliling itu termasuk Menteri Besar atau berdepan dengan tindakan penarikan semula tauliah mengajar daripada Jabatan Agama Islam Perak.

Semalam, bekas ADUN Titi Serong, Hasnul Zulkarnain Abd Munaim menerusi laman Facebooknya memuat naik poster kuliah Maghrib yang disampaikan oleh seorang ADUN di sebuah masjid di Kampung Seri Klebang dan memohon tindakan sewajarnya.

Dalam perkembangan lain, Saarani berkata, bejet yang akan dibentangkan pada Persidangan Dewan Undangan Negeri pada minggu hadapan, antaranya menumpukan perkara berkaitan sekuriti makanan, peluang keusahawanan, perniagaan dan kebajikan rakyat, selari dengan Pelan Perak Sejahtera 2030.

“Selain pembangunan modal insan dan kecekapan pentadbiran kerajaan, ia juga menjurus kepada penyediaan bajet yang mencukupi bagi pentadbiran kerajaan berjalan dengan lancar dan pada masa sama, aspek-aspek kebajikan rakyat diambil kira,” katanya.-  Bernama


Umat Islam bersyukur boleh imarah rumah ibadat pada Ramadan ini

KUALA LUMPUR, 30 Syaaban 1442H, Isnin – Umat Islam di Malaysia perlu bersyukur kerana kebanyakan masjid dan surau sudah mula dibuka untuk solat fardu, solat Jumaat, solat tarawih dan majlis ilmu pada Ramadan kali ini, situasi yang berbeza jika dibandingkan dengan tahun lalu.

Perdana Menteri Tan Sri Muhyiddin Yassin berkata pada Ramadan tahun lalu, umat Islam banyak melakukan ibadah di rumah sahaja berikutan Perintah Kawalan Pergerakan (PKP) akibat pandemik COVID-19.

“Walaupun begitu saya ingin terus berpesan agar kita berdisiplin dengan mematuhi Prosedur Operasi Standard (SOP) seperti memakai pelitup muka, menjaga jarak fizikal, tidak bersalaman dan kerap menggunakan pensanitasi,” katanya dalam ucapan sempena sambutan Ramadan yang disiarkan di saluran televisyen Radio Televisyen Malaysia (RTM) malam ini.

Sambil mengucapkan selamat berpuasa, Muhyiddin berkata Ramadan adalah bulan yang sangat dinanti-nantikan oleh umat Islam kerana ia merupakan bulan penuh keberkatan dan boleh mendidik manusia menjadi insan bertakwa.

“Semoga Allah mempermudah dan menerima ibadah lain kita sepanjang Ramadan ini, insya-Allah. Selamat Berpuasa,” katanya.

Terdahulu, Penyimpan Mohor Besar Raja-Raja Tan Sri Syed Danial Syed Ahmad mengumumkan tarikh permulaan puasa ditetapkan pada esok, 13 April. – Bernama


Mahkamah Perlembagaan Kuwait batal jenayahkan pertukaran jantina

KUWAIT CITY, 15 Rejab 1443H, Khamis – Mahkamah Perlembagaan Kuwait, semalam, membatalkan artikel kanun keseksaan yang menjenayahkan pertukaran jantina di negara itu.

Mahkamah dalam satu kenyataan di laman webnya menyatakan bahawa Artikel 198 adalah bercanggah dengan perlembagaan kerana ia tidak menyediakan ‘standard objektif’ untuk mengenal pasti kesalahan itu, dan ungkapan am berisiko melanggar hak kebebasan peribadi.

Badan hak asasi manusia, Amnesty International (Amnesty) pula mengalu-alukan langkah itu dan menyifatkan ia sebagai ‘kejayaan besar’ untuk hak transgender di rantau Arab Teluk, lapor Reuters.

Kuwait pada 2007 meminda Artikel 198 kanun keseksaan, yang menjenayahkan ‘peniruan jantina lain jenis dalam apa cara sekalipun’, boleh dihukum penjara sehingga satu tahun dan/atau denda 1,000 dinar.

“Pihak berkuasa Kuwait kini mesti memastikan Artikel 198 dimansuhkan secara keseluruhannya,” kata Amnesty dalam satu kenyataan, menyifatkan ia sebagai sangat mendiskriminasi dan terlalu kabur.

Ia menggesa mereka membebaskan mereka yang dipenjarakan di bawah artikel itu.

Untuk rekod, pertukaran jantina daripada lelaki kepada perempuan atau sebaliknya melalui pembedahan adalah haram dari segi syarak. – Agensi,


Keluarga Adib tarik balik rayuan komital terhadap Tommy Thomas

KUALA LUMPUR, 15 Zulkaedah 1443H, Rabu – Keluarga anggota bomba Allahyarham Muhammad Adib Mohd Kassim menarik balik rayuan berhubung prosiding komital terhadap bekas Peguam Negara, Tan Sri Tommy Thomas.

Bapa Muhammad Adib iaitu Mohd Kassim Abdul Hamid telah mengemukakan dua rayuan di Mahkamah Rayuan antaranya terhadap perintah Mahkamah Tinggi yang mengetepikan keputusan koroner yang memberinya kebenaran untuk memulakan prosiding komital terhadap Thomas.

Tetuan Mohd Zubir Embong & Associates yang mewakili keluarga Muhammad Adib dalam kenyataan hari ini berkata, arahan itu dibuat oleh keluarga Muhammad Adib kerana tidak lagi mahu memanjangkan perkara tersebut.

Kenyataan itu memaklumkan, susulan daripada arahan keluarga Muhammad Adib agar rayuan bapanya ditarik balik, pihak peguam telah memfailkan notis menarik balik rayuan pada 31 Mei lepas, diikuti pengesahan oleh Jabatan Peguam Negara (AGC) untuk menarik balik permohonan kebenaran untuk merayu ke Mahkamah Persekutuan.

“Maka dengan ini, pihak keluarga arwah Muhammad Adib menganggap bahawa proses dan prosiding penghinaan mahkamah terhadap Thomas dan Jabatan Peguam Negara selesai dan tamat serta berharap masyarakat dapat membenarkan ahli keluarga arwah memulakan kehidupan baharu.

“Dalam masa sama, harus ditegaskan bahawa keputusan penyelesaian di peringkat rayuan ini tidak sama sekali mengusik atau mengubah keputusan dan dapatan oleh Mahkamah Koroner pada 27 September 2019, yang mengesahkan bahawa arwah Adib mati dipukul (walaupun pembunuhnya tidak dapat ditemui hingga ke hari ini) dan bahawa kematian arwah turut disumbangkan oleh kegagalan pasukan Polis Diraja Malaysia (PDRM) dan Pasukan Simpanan Persekutuan (FRU) mengawal rusuhan,” menurut kenyataan itu.

Firma guaman itu memaklumkan alasan penghakiman setebal 52 halaman oleh Hakim Koroner itu juga tidak pernah diakas oleh mana-mana mahkamah yang lebih tinggi dan dengan itu, ia kekal sebagai dapatan fakta yang autoritatif.

Menurut firma guaman itu, pendirian keluarga Muhammad Adib untuk menarik balik rayuan komital ini tidak bererti bahawa usaha mencari pembunuh arwah Muhammad Adib tidak boleh diteruskan oleh PDRM, kerana siasatan jenayah tiada had masa di sisi undang-undang.

“Perjuangan menuntut keadilan untuk seorang anggota kerajaan yang mati dibunuh ketika bertugas menjaga keamanan juga boleh diteruskan oleh mana-mana masyarakat sivil, orang awam serta badan-badan bukan kerajaan yang prihatin,” menurut kenyataan itu lagi.

Pada 29 November 2021, keluarga Muhammad Adib telah menerima pampasan berjumlah RM1.5 juta daripada kerajaan.

Pampasan tersebut adalah sebagai bantuan prihatin daripada kerajaan atas musibah yang menimpa ahli keluarga anggota bomba itu, yang cedera parah dipukul dalam rusuhan di Kuil Sri Maha Mariamman pada 27 November 2018 dan menghembuskan nafas terakhir pada 17 Disember 2018.

Peguam Aidil Khalid yang mewakili Mohd Kassim ketika dihubungi Bernama berkata, rayuan AGC di Mahkamah Persekutuan itu ditarik balik semalam.

AGC yang mewakili Thomas merayu terhadap keputusan Mahkamah Rayuan pada 8 Februari lepas yang memutuskan bahawa koroner yang mendengar inkues kematian Muhammad Adib mempunyai bidang kuasa untuk mengeluarkan kebenaran bagi memulakan prosiding komital terhadap Thomas.

Dua rayuan oleh bapa Muhammad Adib telah digantung pendengarannya, sementara rayuan AGC itu didengar.

Muhammad Adib, yang ketika meninggal dunia berusia 24 tahun, merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, cedera parah dalam rusuhan di Kuil Sri Maha Mariamman, USJ 25, pada 27 November 2018.

Muhammad Adib meninggal dunia pada 17 Disember 2018 selepas 21 hari menerima rawatan di Institut Jantung Negara (IJN).

Pada 27 September 2019, Mahkamah Koroner memutuskan bahawa kematian Muhammad Adib adalah akibat perbuatan jenayah oleh lebih daripada dua individu. – Bernama


PBB mesyuarat tergempar isu Israel bom hospital Palestin

NEW YORK, 3 Rabiulakhir 1445H, Rabu – Majlis Keselamatan PBB (UNSC) akan mengadakan mesyuarat tergempar hari ini, susulan serangan paling dahsyat rejim pengganas Israel ke atas Hospital Al-Ahli Arab di Gaza.

Menurut kenyataan jurucakap PBB, mesyuarat itu dijadualkan berlangsung pada jam 10 pagi waktu tempatan dan akan dijalankan dalam format debat terbuka.

Draf resolusi dari Brazil menggesa ‘jeda kemanusiaan’ di Gaza akan diundi ketika mesyuarat itu.

Sebelum ini, Russia dan Emiriah Arab Bersatu (UAE) bersama-sama menggesa sidang tergempar Majlis Keselamatan PBB.

Jurucakap Kementerian Kesihatan Palestin, Ashraf al-Qudra melaporkan lebih 500 orang syahid dalam serangan udara Israel ke atas Hospital Al-Ahli Arab pada Selasa.

Rakaman di media sosial menunjukkan mayat bergelimpangan di kawasan hospital terbabit.

Menurut laporan agensi berita Anadolu, ribuan penduduk Palestin berada di hospital ketika bangunan itu dibom pengganas Israel.- Agensi


Garis panduan ambil vaksin ketika Ramadan akan dibincang: Zulkifli

SEREMBAN, 30 Jamadilakhir 1442H, Jumaat – Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam, akan membincangkan mengenai garis panduan pengambilan vaksin bagi umat Islam, ketika bulan Ramadan nanti.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, panduan itu akan diumumkan setelah perbincangan mendalam dilakukan bersama semua pihak, dalam mesyuarat yang akan diadakan pada Selasa atau Rabu depan.

“(Dalam mesyuarat) Kita akan sentuh beberapa isu mengenai pengambilan vaksin semasa siang hari pada Ramadan bagi mereka yang berpuasa dan mereka yang ingin ke pergi Mekah untuk menunaikan Haji… ia akan dibahas dan diputuskan,” katanya kepada pemberita di sini, hari ini.

Beliau berkata, pengambilan suntikan vaksin bagi melindungi manusia daripada dijangkiti penyakit berbahaya adalah harus, kerana ia merupakan keperluan ketika ini.

“Kita akan lihat dan teliti satu persatu,” katanya.

Dalam pada itu, Zulkifli menyatakan kesediaannya menjadi antara yang terawal menerima suntikan vaksin COVID-19 selepas bekalannya sampai di negara ini nanti, dengan Perdana Menteri, Tan Sri Muhyiddin Yassin akan menjadi individu pertama bakal disuntik vaksin Pfizer.

“Saya sejujurnya ikut pada keputusan dibuat pihak berkuasa, ikut pada keadaan, kalau saya juga diminta selepas beberapa orang menteri Kabinet, Insya-Allah, saya bersedia,” katanya.

Pada 4 Februari lalu, Muhyiddin berkata, kerajaan akan memulakan Program Imunisasi COVID-19 Kebangsaan mulai hujung bulan ini, dengan kerajaan menyasarkan 80 peratus populasi negara ini atau 26.5 juta individu, menerima vaksin yang akan diberikan secara percuma dalam tiga fasa.

Fasa pertama dari Februari hingga April adalah untuk 500,000 petugas barisan hadapan, fasa kedua dari April hingga Ogos kepada kumpulan berisiko tinggi termasuk warga emas berusia 60 tahun ke atas, serta fasa ketiga pula bagi golongan dewasa berusia 18 tahun ke atas dari Mei ini hingga Februari tahun depan. – Bernama


Polis siasat Ahli Parlimen di Kedah langgar SOP

ALOR SETAR, 23 Zulkaedah 1442H, Ahad –Polis menjalankan siasatan terhadap seorang ahli Parlimen di Kedah yang didakwa melanggar prosedur operasi standard (SOP) Fasa Satu Kawalan Pergerakan dalam Pelan Pemulihan Negara baru-baru ini.

Ketua Polis Daerah Kota Setar ACP Ahmad Shukri Mat Akhir berkata satu laporan polis telah dibuat pada 11.36 malam semalam berkaitan kejadian yang gambarnya tular melalui media sosial.

“Siasatan awal mendapati ada beberapa keping gambar dimuat naik seorang pemilik akaun Facebook.

“Gambar-gambar tersebut memaparkan seorang ahli Parlimen di Kedah terlibat dalam satu program bantuan dan kelihatan beliau tidak mengamalkan SOP yang telah ditetapkan pihak Majlis Keselamatan Negara (MKN) semasa program tersebut berlangsung,” katanya dalam kenyataan, di sini hari ini.

Katanya kes disiasat mengikut Peraturan 11(1), Peraturan-peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (No.4) 2021 kerana tidak memakai pelitup muka mahupun menjaga penjarakan sosial.

Gambar ahli Parlimen bergelar Datuk itu tular di media sosial sejak semalam, memaparkan beliau duduk bersila di atas meja dengan hidangan makanan dan minuman bersama beberapa individu lain pada satu program didakwa pada Jumaat lalu. – Bernama


Misi pengaman PBB mungkin ditutup

NEW YORK, 18 Zulkaedah 1442H, Selasa – Misi pengaman Pertubuhan Bangsa-Bangsa Bersatu (PBB) di seluruh dunia bersedia kemungkinan ditutup pada hari Khamis sekiranya Majlis Agung yang dianggotai 193 anggota tidak bersetuju bajet baharu AS$6bilion untuk tahun ini hingga 30 Jun 2022.

Sebilangan diplomat menyalahkan perubahan prosedur perundingan, masalah logistik dan perbincangan sulit yang menyebabkan China menentang negara-negara Barat kerana kelewatan mencapai persetujuan.

Ketua pengurusan strategi, polisi dan pematuhan PBB, Catherine Pollard berkata, 12 misi pengaman badan dunia – yang kebanyakannya berada di Afrika dan Timur Tengah – dinasihatkan untuk mula menyusun rancangan luar jangka sekiranya anggaran baharu tidak diterima pakai.

“Justeru kami tetap berharap dan yakin bahawa negara anggota akan menyelesaikan rundingan mereka,” kata Pollard kepada wartawan.

Beliau berkata, jika tarikh akhir 30 Jun dilewatkan, Setiausaha Agung, Antonio Guterres hanya dapat mengeluarkan wang untuk melindungi aset PBB dan memastikan perlindungan kakitangan dan pasukan pengaman.

Ketua pengaman PBB, Jean-Pierre Lacroix berkata, misi akan sangat terhad dan tidak dapat melaksanakan langkah-langkah seperti melindungi orang awam, membantu menangani COVID-19 dan menyokong usaha dan mediasi politik.

Amerika Syarikat (AS) penyumbang terbesar dalam belanjawan pengaman – bertanggungjawab sekitar 28 peratus – diikuti oleh China dengan 15.2 peratus dan Jepun dengan 8.5 peratus. – Agensi


Vaksin tiba, lembaran baharu Malaysia perangi COVID-19

SEPANG, 9 Rejab 1442H, Ahad – Vaksin COVID-19 yang ditunggu-tunggu untuk melindungi penduduk di Malaysia, selamat tiba apabila pesawat khas yang membawa kumpulan pertama vaksin Pfizer-BioNTech mendarat di Lapangan Terbang Antarabangsa Kuala Lumpur (KLIA), pagi ini.

Pesawat MH604 dengan hiasan livery Jalur Gemilang sebagai simbolik bahawa vaksin tersebut adalah untuk rakyat Malaysia, membawa 312,390 dos vaksin COVID-19 itu mendarat pada pukul 10.07 pagi.

Dikendalikan MAB Kargo Sdn Bhd (MASKargo) iaitu cabang kargo syarikat penerbangan nasional Malaysia Airlines Bhd, penerbangan Passenger-to-Cargo (P2C) itu menggunakan pesawat Airbus 330-300 bagi membawa vaksin COVID-19 tersebut.

Sebaik mendarat, proses pemindahan vaksin yang ditempatkan dalam peranti muatan unit (ULD) dari bahagian kargo pesawat ke trak milik sebuah syarikat logistik, DHL Express berlangsung di kawasan Advanced Cargo Centre (ACC), KLIA.

Antara yang hadir menyaksikan detik bersejarah ketibaan vaksin tersebut adalah Menteri Kesihatan Datuk Seri Dr Adham Baba, Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin dan Menteri Pengangkutan Datuk Seri Dr Wee Ka Siong. – Bernama


Agihan zakat ‘cashless’ usaha baik MAIWP

KUALA LUMPUR, 1 Zulkaedah 1443H, Rabu – Timbalan Menteri Jabatan Perdana Menteri (Hal Ehwal Agama), Datuk Ahmad Marzuk Shaary memuji usaha Majlis Agama Islam Wilayah Persekutuan (MAIWP) memperkenalkan Program Agihan Makanan Secara Digital.

Beliau berkata, melalui program ini, seramai 30,200 asnaf menerima Bantuan Kewangan Bulanan di MAIWP Kuala Lumpur, Putrajaya dan Labuan.

Katanya, mereka bakal menerima agihan zakat secara tanpa tunai (cashless) bagi tujuan pembelian atau penebusan barangan keperluan asasi.

“Ianya merupakan suatu transformasi teknologi digital dalam proses pengagihan zakat Baitulmal buat para asnaf,” katanya dalam satu kenyataan, hari ini.

Ahmad Marzuk berkata, mendepani arus teknologi semasa yang semakin pesat berkembang, agensi agama perlu lebih progresif dan proaktif dalam memastikan setiap gerak kerja sesuai dengan peredaran zaman, termasuk dalam membantu para asnaf yang merupakan aktiviti utama agensi agama.

Sementara itu, dalam memperkasa golongan penerima zakat, institusi zakat bukan hanya dilihat sebagai tempat membayar dan menyerahkan wang-wang zakat semata.

Bahkan, yang paling besar adalah memastikan para penerima zakat ini suatu masa kelak, bakal merubah hidup mereka.

“Iaitu melalui latihan dan kemahiran yang disediakan oleh agensi agama, dan seterusnya menjadi pembayar zakat untuk membantu lebih ramai golongan tidak berkemampuan. Dan inilah maqasid zakat disyariatkan.

“Islam tidak mahu melihat umatnya hanya menunggu mengharapkan bantuan sebaliknya penerima bantuan itu sendiri harus berusaha dan bertekad untuk meningkatkan taraf hidup, keluar daripada kepompong kemiskinan dan berazam untuk menjadi pembayar zakat pula.

“Semoga segala usaha kita dalam membantu para asnaf serta membangunkan sosioekonomi umat Islam dipermudahkan oleh Allah SWT,” katanya.


Ibu bapa lain agama boleh jaga anak beragama Islam

BANGI, 21 Syawal 1444H, Jumaat – Ibu bapa yang berlainan agama tidak dihalang menjaga anak-anak selagi mereka menjaga kepentingan hidup beragama Islam.

Peguam yang mewakili Majlis Agama Islam dan Adat Istiadat Melayu Perlis (MAIPs), Datuk Zainul Rijal Abu Bakar berkata, pihaknya lebih terbuka dalam isu anak-anak mualaf dan lebih wajar di bawah jagaan ibu bapa seagama atau sebaliknya.

“Selagi ibu bapa tersebut menjaga kepentingan hidup beragama Islam, tiada masalah untuk ibu bapa yang berlainan agama menjaga anak-anak Islam tersebut.

“Ini kerana hubungan anak dengan ibu bapa berlainan agama tidak boleh dipisahkan,” katanya.

Semalam, Mahkamah Tinggi Kuala Lumpur memutuskan untuk menolak permohonan ibu tunggal, Loh Siew Hong yang berhasrat memurtadkan ketiga anak-anaknya dan kembali kepada agama Hindu susulan penukaran agama sebelah pihak oleh bekas suaminya, Muhammad Nageshwaran Muniady.

Dalam pada itu, Zainul Rijal yang juga Presiden Persatuan Peguam-Peguam Muslim Malaysia berkata, pihaknya turut mengemukakan permohonan bagi mendapatkan perintah variasi bagi membolehkan pihaknya memberikan didikan dan keperluan agama kepada ketiga-tiga anak Siew Hong.

Beliau menjelaskan, perkara itu adalah wajar bagi kerana anak-anak tersebut juga berhak mendapat didikan Islam.

Zainul Rijal berkata, MAIPs tidak memohon hak jagaan kerana ia melibatkan isu antara ibu dan bapa kepada kanak-kanak tersebut.

Katanya lagi, perkara berkenaan akan diputuskan dalam kes berasingan berikutan MAIPs ada memohon di mahkamah keluarga bagi memberikan didikan serta keperluan agama kepada tiga beradik berkenaan.

Pada 25 Mac lalu, Siew Hong memfailkan permohonan semakan kehakiman itu dengan menamakan Pendaftar Mualaf Negeri Perlis, MAIPs, Mufti Perlis Datuk Dr Mohd Asri Zainul Abidin dan kerajaan negeri Perlis dinamakan sebagai responden pertama hingga keempat.


MetMalaysia keluar amaran hujan lebat di 5 negeri

BANGI, 14 Rabiulakhir 1442H, Isnin – Jabatan Meteorologi Malaysia (MetMalaysia) mengeluarkan amaran hujan lebat di lima negeri, termasuk Kelantan dan Terengganu.

Dalam satu kenyataan hari ini, jabatan itu berkata, cuaca buruk berkenaan dijangka menjejaskan beberapa kawasan dan berterusan bermula 1 Disember hingga 3 Disember 2020.

Amaran itu membabitkan seluruh negeri Perlis dan 10 daerah di Kedah iaitu Langkawi; Kubang Pasu; Kota Setar; Pokok Sena; Padang Terap; Yan; Pendang; Kuala Muda; Sik dan Baling.

Turut terjejas daerah Hulu Perak di Perak.

Sementara di Kelantan, amaran itu membabitkan Tumpat; Pasir Mas; Kota Bharu; Jeli; Tanah Merah; Bachok; Machang; Pasir Puteh dan Kuala Krai.

Bagi Terengganu pula, membabitkan daerah Besut; Setiu; Kuala Nerus dan Kuala Terengganu.


Salam Maulidur Rasul buat semua umat Islam Malaysia

MARILAH bersama menghidupkan sunnah terbesar Rasulullah ﷺ iaitu perjuangan menegaskan kalimah Allah hingga Islam berdaulat di dunia.

Ayuh buktikan kecintaan kepada Nabi ﷺ dengan membulatkan kecintaan kepada agama Islam dan umat Islam melebihi kecintaan kepada yang lain darinya.

Bersama kita bersusah susah hidup untuk akhirat sebagaimana Nabi ﷺ menjadikan dunia sebagai jambatan ke akhirat.

Jangan bersekongkol dengan pihak yang mengecilkan sunnah Nabi ﷺ hanya pada ritual tertentu yang membawa kelembapan umat Islam atau hanya pada produk tertentu yang akan menyempitkan keluasan Islam.

Kecintaan kepada Nabi ﷺ adalah cabang keimanan kepada Allah. Allah itulah yang disembah manakala Nabi ﷺ adalah qudwah ikutan dalam bersyariat.

اللَّهُمَّ لَوْلَا أنْتَ ما اهْتَدَيْنَا…
ولَا تَصَدَّقْنَا ولَا صَلَّيْنَا،
فَأَنْزِلَنْ سَكِينَةً عَلَيْنَا…
وثَبِّتِ الأقْدَامَ إنْ لَاقَيْنَا،
إنَّ الأُلَى قدْ بَغَوْا عَلَيْنَا…
وإنْ أرَادُوا فِتْنَةً أبيْنَا

Timbalan Presiden ISMA
Ustaz Muhammad Fauzi Asmuni


Pendedahan PM bukti ditekan tuntutan tak berasas pihak berkepentingan

Oleh Athirah Huda Zalhe

BANGI, 26 Zulhijjah 1442H, Khamis – Pendedahan Perdana Menteri, Tan Sri Muhyiddin Yassin semalam, menjadi bukti bahawa beliau terhimpit dengan tekanan pihak tertentu yang terpalit dengan pendakwaan di mahkamah.

Ternyata Muhyiddin selama ini menyembunyikan tekanan dan pelbagai permintaan tidak berasas yang terpaksa dilayani, demi memastikan kestabilan kerajaan bagi memberikan perkhidmatan terbaik kepada negara.

Apatah lagi, keadaan itu berlaku dalam situasi pandemik COVID-19 yang semakin memuncak dan kelesuan ekonomi akibat kesan berterusan daripada pelaksanaan Perintah Kawalan Pergerakan (PKP), kata Setiausaha Agung BERJASA, Ir Ts Muhammad Lukman Al Hakim.

“Namun setelah didesak begitu teruk sehingga melibatkan penarikan diri lapan Ahli Parlimen UMNO dari Perikatan Nasional, PM terpaksa menyebutkan isu sebenarnya berlaku,” katanya kepada Ismaweb.net, hari ini.

Beliau berkata, meskipun tiada nama yang disebutkan Muhyiddin, umum sudah pun mengetahui beberapa individu yang kini sedang berhadapan dengan kes pendakwaan di mahkamah membabitkan salah laku, rasuah dan pengubahan wang haram.

“Ini juga menunjukkan seolah-olah ada campur tangan Perdana Menteri dalam bidang kuasa sistem kehakiman negara sebelum ini, sehingga ia diterima sebagai sesuatu yang biasa dan pernah berlaku,” katanya.

Semalam, Muhyiddin mendedahkan ada pihak yang kurang senang dengan ketegasannya untuk tidak melayan beberapa tuntutan termasuk desakan supaya beliau mencampuri urusan mahkamah bagi membebaskan beberapa individu yang sedang didakwa atas kesalahan jenayah.

Beliau dalam perutusan khas berkata, disebabkan itu, ada pihak-pihak tertentu sengaja mencetuskan kemelut yang cuba menangguk di air yang keruh.


Najib mohon tangguh rayuan berkaitan bukti baharu dalam kes dana SRC

PUTRAJAYA, 26 Rejab 1443H, Isnin – Bekas Perdana Menteri, Datuk Seri Najib Tun Razak memohon menangguhkan prosiding rayuan berkaitan bukti baharu dalam usahanya untuk mengetepikan sabitan dalam kes melibatkan dana SRC International Sdn Bhd, yang dijadualkan pada 15 dan 16 Mac di Mahkamah Persekutuan.

Timbalan Pendakwa Raya, Mohd Ashrof Adrin Kamarul yang mengesahkan perkara itu berkata, peguam Najib telah menghantar surat kepada Mahkamah Persekutuan untuk meminta tarikh perbicaraan rayuan itu dilapangkan.

“Pasukan pembelaan memohon penangguhan kerana mereka masih berusaha mendapatkan semua nota, bukti dan dokumen daripada perbicaraan SRC di Mahkamah Tinggi, untuk menyediakan penghujahan bertulis bagi rayuan bukti tambahan itu.

“Bagaimanapun, mahkamah akan memaklumkan secara rasmi keputusan (penangguhan) kepada pihak-pihak terlibat dalam beberapa hari lagi,” katanya kepada media selepas prosiding secara maya yang dijalankan di hadapan Timbalan Pendaftar Mahkamah Persekutuan Siti Hajar Mustaffa.

Beliau berkata, mahkamah menetapkan pengurusan kes seterusnya pada 8 April untuk peguam Najib mengesahkan tarikh permohonan Peguam Diraja (QC) akan dibuat.

Pada 25 Januari 2022,  firma guaman Tetuan Shafee & Co menghantar sepucuk surat enam halaman kepada sekretariat Ketua Hakim Negara Tun Tengku Maimun Tuan Mat berhubung hasrat Najib untuk melantik QC dari United Kingdom bagi membantu bekas perdana menteri itu dalam isu dan persoalan perundangan yang kompleks dalam rayuannya di Mahkamah Persekutuan.

Pada 7 Disember 2021, Mahkamah Rayuan menolak permohonan Najib untuk mengemukakan bukti baharu bagi rayuannya dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur pada 28 Julai 2020.

Najib kemudiannya memfailkan notis rayuan dke Mahkamah Persekutuan. – Bernama


Pupuk prinsip Rukun Negara mulai prasekolah

KUALA LUMPUR, 18 Zulkaedah 1441H, Jumaat – Pemahaman dan penghayatan prinsip dan nilai Rukun Negara perlu bermula seawal peringkat prasekolah supaya ia mampu sebati dengan jati diri setiap warganegara Malaysia, kata Prof Ulung Datuk Dr Shamsul Amri Baharuddin.

Pengarah Institut Kajian Etnik (KITA) Universiti Kebangsaan Malaysia (UKM) itu berkata penghayatan itu juga perlu dirangka melalui pendekatan lebih kreatif dan bukanlah hanya sekadar melalui nyanyian atau menghafal sahaja.

“Saya tahu sekarang pun ada usaha di peringkat prasekolah tetapi saya rasa realitinya lain (hasilnya kurang baik),” katanya ketika menjadi tetamu program Ruang Bicara yang disiarkan Bernama TV malam ini.

Menurutnya, pada masa kini penghayatan prinsip itu hanya tertumpu dalam soal menghafal tanpa memahami nilai dan maksud sebenar perkara yang diungkapkan.

Sambutan jubli emas Rukun Negara, anjuran bersama Kementerian Komunikasi dan Multimedia dan Kementerian Perpaduan Negara, dilancarkan oleh Perdana Menteri, Tan Sri Muhyiddin Yassin di Putrajaya. – Bernama


Tentera pengganas Israel, penduduk haram larikan diri dari Nablus

NABLUS, 20 Safar 1443H, Isnin – Keberanian para pemuda Palestin berdepan dengan penduduk haram Israel yang diiringi tentera dalam satu pertempuran di Nablus, membuat mereka melarikan diri dari kawasan itu.

Pertempuran yang berlaku pada malam Ahad itu tercetus selepas tentera Israel memaksa rakyat Palestin memberi ruang kepada penduduk haram untuk mengunjungi Makam Nabi Yusuf, lapor Quds News Network.

Dengan iringan pasukan keselamatan, sekurang-kurangnya 12 bas yang membawa sebanyak 500 penduduk haram Israel memasuki Nablus untuk menunaikan sembahyang Talmud di Makam Nabi Yusuf.

Video tersebar di media sosial menunjukkan pasukan tentera menembak tanpa henti ke arah sebuah bangunan kediaman semasa serbuan itu.

Mereka melepaskan gas pemedih mata dan peluru logam bersalut getah ke arah pemuda Palestin, yang berusaha menghentikan pencerobohan tentera serta penduduk haram Israel.

Tiada laporan mengenai kecederaan di kalangan rakyat Palestin walaupun terdapat serangan berat.

Pertempuran itu berlaku kurang dari sehari selepas tentera menembak mati sekurang-kurangnya lima rakyat Palestin, termasuk seorang remaja lelaki, di seberang Tebing Barat yang diduduki.

Tentera Israel sering ke Nablus untuk menemani para penduduk haram Israel ke lokasi bersejarah, mencetuskan protes penduduk Palestin.

Mereka juga berulang kali menyerang kediaman dan menangkap pemuda Palestin. – Agensi


Junta lanjut tempoh darurat selama enam bulan lagi di Myanmar

YANGON, 4 Muharram 1444H, Selasa – Ketua tentera Myanmar, Jeneral Kanan Min Aung Hlaing melanjutkan tempoh darurat di negara ini untuk enam bulan lagi.

Junta buat pertama kali mengumumkan darurat menerusi rampasan kuasa pada Februari tahun lalu.

“Anggota Majlis Keselamatan sebulat suara menyokong keputusan untuk melanjutkan tempoh darurat selama enam bulan lagi,” katanya seperti dipetik laporan Global New Light of Myanmar, hari ini.

Aung Hlaing berkata, kerajaan perlu terus memperkukuhkan sistem demokrasi yang menjadi harapan rakyat.

Myanmar berdepan keadaan huru-hara sejak rampasan kuasa dengan konflik merebak ke seluruh negara berikutan tentera berjaya menghalang protes di bandar-bandar utama.

Junta mendakwa rampasan kuasa berlaku selepas menegaskan penipuan dalam pengundian pada pilihan raya umum November 2020 yang dimenangi parti pimpinan pemenang Hadiah Nobel, Aung San Suu Kyi.

Tentera memberi jaminan untuk mengadakan pilihan raya baharu pada Ogos 2023 yang lebih adil namun pembangkang mendakwa ianya tidak akan berjalan dengan bebas. – Agensi


Cadangan pinjaman rumah dua generasi tak masuk akal

BANGI, 21 Ramadan 1442H, Isnin – Cadangan Better Malaysia Foundation (BMF) kepada kerajaan berhubung rumah mampu milik untuk rakyat berpendapatan rendah, isi rumah B40 – dilihat tidak masuk akal dan patut ditentang semua pihak.

Cadangan itu antara lain merangkumi usul supaya kerajaan menjamin pinjaman (bagi B40 memiliki rumah), pembiayaan 100 peratus serta jangka masa kewangan yang lebih panjang hingga 60 tahun untuk pinjaman rumah.

Untuk pembeli rumah golongan B40, pihak bank dan institusi kewangan menyediakan pembiayaan 100 peratus untuk dua generasi, selama tempoh 40 ke 60 tahun, agar pembayaran balik pinjaman mampu diuruskan oleh pembeli, kata pengasas dan pengerusi BMF, Tan Sri Vincent Tan.

Membantah cadangan berkenaan, Ketua Belia PEMBELA, Nor Aizat Rahimi berkata, generasi anak muda akan menanggung hutang perumahan dibeli oleh ibu bapa mereka sekiranya cadangan itu diterima kelak.

“Ini pastinya akan mengikat komitmen generasi akan datang dan tidak langsung menyelesaikan masalah miskin bandar yang ada,” katanya dalam satu kenyataan.

Atas dasar itu, Nor Aizat menggesa kerajaan untuk tidak melayan permintaan luar akal yang dicadangkan oleh pihak kapitalis berkepentingan itu.

Sarannya, kerajaan juga harus mendesak pihak pemaju kapitalis itu untuk menurunkan harga rumah yang dibina dan bukan terus mengaut keuntungan melampau, meskipun atas nama ‘rumah mampu milik’.

“Kerajaan seharusnya mencari formula tuntas bagi memastikan harga rumah sekarang dapat diturunkan. Sudah tiba masanya untuk kerajaan berhenti melayan permintaan-permintaan luar akal daripada pihak pemaju kapitalis ini,” katanya.

Nor Aizat berkata, budaya masyarakat di negara ini semestinya tidak sama seperti masyarakat di negara lain yang terikat dengan had jumlah ahli keluarga dan pelbagai lagi syarat antikemanusiaan hanya bagi memuaskan nafsu kapitalis.

“Adakah kita ingin melahirkan satu masyarakat masa depan yang terhimpit dengan beban kewangan keluarga dan hidup bekeluarga dalam ruang sempit?

“Sudahlah sebelum ini kerajaan telah menurunkan had harga rumah yang boleh dimiliki oleh warga asing hanya semata mata untuk melayan kehendak pemaju yang berkepentingan menjual semua rumah mereka,” katanya.


Minta kerusi selamat, MIC bimbang saingan daripada Gerakan?

Oleh Ainul Illia Meor Suzurudin

BANGI, 10 Rejab 1442H, Isnin – Desakan MIC untuk mendapatkan kerusi Parlimen atau Dewan Undangan Negeri (DUN) dari UMNO, berkemungkinan berpunca daripada kebimbangan terdapatnya cabaran dari Gerakan yang telah mendapat tempat dalam Perikatan Nasional (PN).

Penganalisis politik, Dr Mazlan Ali berkata, situasi itu memungkinkan MIC terpaksa berdepan secara tiga penjuru menentang DAP dan Gerakan.

Justeru, beliau melihat bahawa hanya kerusi majoriti Melayu sahaja yang boleh menyelamatkan kedudukan MIC yang berada dalam keadaan getir ini.

Pun begitu, permintaan MIC untuk mendapatkan kerusi ketika ini adalah kurang wajar kerana ia dilakukan pada masa UMNO sedang bergelut memposisikan diri dalam kemelut bersama PN dan juga Muafakat Nasional, kata Dr Mazlan.

“MIC sudah lama meraih kedudukan di atas ihsan UMNO dengan memberikan kerusi-kerusi ‘selamat’ kepada parti itu.

“Kerana realitinya, MIC tidak mendapat sokongan padu masyarakat India yang terpecah dengan menyertai parti-parti politik yang banyak seperti Parti Barisan Kemajuan India SeMalaysia (IPF), Makkal Sakti, PKR, DAP dan Gerakan.

“Saya fikir sudah tiba masanya MIC berhenti bergantung kepada ihsan UMNO, sebaliknya memfokuskan gerak kerja meraih sokongan bukan Melayu dan bertanding di kerusi-kerusi majoriti bukan Melayu,” katanya ketika dihubungi Ismaweb.net, hari ini.

Beliau mengesyorkan supaya MIC bertanding di beberapa kerusi campuran di mana parti itu perlu berusaha menarik seramai mungkin sokongan bukan Melayu kepada Barisan Nasional (BN).

Sementara itu, beliau berkata, UMNO yang telah kehilangan kuasa pada Pilihan Raya Umum ke-14 (PRU-14) lalu perlu membuka langkah dan strategi baru berdepan PRU-15 akan datang.

Katanya, UMNO perlu memfokuskan kerusi-kerusi majoriti Melayu untuk menambahkan bilangan wakil Melayu-Islam dari parti itu di Parlimen.

“Strategi lama dengan menyerahkan kerusi-kerusi majoriti Melayu kepada MIC sudah tidak sesuai kerana orang Melayu hari ini sudah pandai memilih.

“Zaman sekarang, BN tidak dominan lagi. Belum tentu BN boleh menang di kawasan Melayu dengan meletakkan calon bukan Melayu,” katanya.


Satu jenazah mangsa diserah kepada keluarga hari ini

KLANG, 2 Safar 1445H, Sabtu – Satu jenazah mangsa nahas pesawat terhempas di Lebuhraya Guthrie berhampiran Bandar Elmina Shah Alam akan diserah kepada keluarga hari ini, kata Ketua Polis Selangor Datuk Hussein Omar Khan.

Bagaimanapun, beliau berkata, maklumat lanjut termasuk identiti mangsa juga akan didedahkan hari ini.

“Kita akan serahkan satu mayat pagi ini… kita akan hubungi keluarga dahulu sebelum maklumat lanjut didedahkan kepada umum,” katanya kepada pemberita di Jabatan Forensik Hospital Tengku Ampuan Rahimah (HATR) Klang malam ini.

Hussein turut mengadakan mesyuarat dengan pasukan patalogi, Jabatan Kimia, Bahagian Cap Jari Polis Diraja Malaysia Bukit Aman dan pakar ontologi Kementerian Kesihatan berhubung perkembangan proses mengenal pasti identiti mangsa yang terkorban dalam nahas itu.

Beliau berkata, pihaknya juga menghantar sampel ke Jabatan Kimia di Petaling Jaya.

Terdahulu, Ketua Polis Negara Tan Sri Razarudin Husain berkata proses pengurusan mayat mangsa nahas itu dijangka selesai seawal Isnin ini.

Tragedi yang berlaku pada 2.48 petang semalam itu menyaksikan sebuah pesawat peribadi terhempas dan mengorbankan kesemua dua kru dan enam penumpang selain meragut nyawa dua pengguna jalan raya masing-masing seorang pemandu e-hailing dan p-hailing. – Bernama


Zahid guna duit yayasan hampir RM1.5 juta untuk kegunaan peribadi

KUALA LUMPUR, 26 Rejab 1442H, Khamis – Saksi pendakwaan terakhir dalam perbicaraan kes Datuk Seri Dr Ahmad Zahid Hamidi memberitahu Mahkamah Tinggi hari ini bahawa bekas timbalan perdana menteri itu menggunakan dana Yayasan Akalbudi miliknya berjumlah RM1,469,547.36 untuk membayar kad kredit, insurans dan cukai jalan 20 kenderaan miliknya.

Pegawai Penyiasat Suruhanjaya Pencegahan Rasuah Malaysia (SPRM) Khairudin Kilau, 44, berkata hasil siasatannya, Ahmad Zahid membayar sembilan kad kredit beliau dan isterinya, Datin Seri Hamidah Khamis atas penggunaan peribadi berjumlah RM1,362,037.81 manakala RM107,509.55 untuk pembayaran insurans dan cukai jalan bagi 20 kenderaan milik mereka.

Bagi pembayaran kad kredit, Ahmad Zahid menggunakan wang yayasan itu untuk membayar kad kredit AmBank Islamic sebanyak RM1,296,715.98, Maybank (RM34,686.03) dan American Express (RM30,635.80).

“Kad-kad kredit AmBank Islamic dan Maybank mempunyai kad tambahan atas nama Hamidah Khamis. Hasil semakan dan penelitian ke atas penyata akaun bagi kesemua kad kredit itu mendapati banyak perbelanjaan dibuat di luar negara dan dibayar menggunakan cek Affin Bank Berhad milik Yayasan Akalbudi antara 2014 dan 2016,” katanya ketika membacakan penyataan saksinya semasa pemeriksaan utama oleh Timbalan Pendakwa Raya Lee Keng Fatt.

Saksi pendakwaan ke-99 itu berkata demikian pada hari ke-51 perbicaraan kes Ahmad Zahid yang menghadapi pertuduhan rasuah, pecah amanah dan pengubahan wang haram, melibatkan jutaan ringgit dana Yayasan Akalbudi.

Khairudin berkata Ahmad Zahid juga menggunakan wang yayasan itu untuk membayar insurans serta cukai jalan bagi 20 kenderaan termasuk 18 kenderaan mewah miliknya, antaranya BMW X5, Mini Cooper S, Mercedes Benz CLS350, BMW 320i (A), Toyota Land Cruiser dan motosikal BMW R1200 GS.

“Bagi bayaran pertama sebanyak RM17,335.54 digunakan untuk membayar polisi insurans dan RM7,625.01 bagi bayaran cukai jalan melibatkan enam kenderaan milik Ahmad Zahid dan isteri, dengan pembayaran itu dibuat melalui tiga cek Affin Bank Berhad pada 22 Jan 2015.

“Bayaran kedua, sebanyak RM27,246.90 adalah untuk membayar polisi insurans dan RM16,368.10 bagi bayaran cukai jalan yang dibayar melalui cek Affin Bank Berhad pada 15 April 2015, melibatkan empat kenderaan milik Ahmad Zahid, sebuah kenderaan milik BZ Motors Sdn Bhd dan sebuah kenderaan milik Juhari Janan.

“Sementara bayaran ketiga pula, sejumlah RM27,607.11 digunakan untuk membayar polisi insurans manakala RM11,276.89 untuk membayar cukai jalan yang melibatkan lapan kenderaan milik Ahmad Zahid dan bayaran dibuat melalui cek Affin Bank Berhad pada 22 Sept 2015,” katanya.

Mengenai penubuhan Yayasan Akalbudi, Khairudin berkata berdasarkan maklumat daripada Suruhanjaya Syarikat Malaysia dan pemegang-pemegang amanah yayasan itu, yayasan itu tidak pernah mengadakan ‘Annual General Meeting (AGM)’ sepanjang penubuhannya antara 1997 hingga 2018.

“Tidak ada apa-apa mesyuarat serta perbincangan rasmi yang direkodkan oleh setiausaha yayasan itu berkaitan aktiviti-aktiviti serta laporan kewangan Yayasan Akalbudi.

“Kewangan dan aktiviti ditadbir urus oleh Datuk Seri Ahmad Zahid Hamidi sendiri. Pemegang-pemegang amanah itu juga tidak mengetahui siapa penyumbang dana dan berapa jumlah sumbangan yang diterima oleh Yayasan Akalbudi.

“Pemegang amanah yang lain hanya mengetahui Yayasan Akalbudi ada melaksanakan urusan kebajikan khususnya kepada penduduk kawasan Bagan Datuk yang melibatkan sumbangan kepada masjid-masjid dan pusat tahfiz,” katanya.

Perbicaraan di hadapan Hakim Collin Lawrence Sequerah bersambung 18 Mac ini (Khamis) dan saksi itu akan menyambung keterangannya pada hari itu.

Khairudin adalah pegawai penyiasat SPRM ke-10 yang dipanggil pihak pendakwaan.

Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi. – Bernama


Segerakan PRU15, dapatkan mandat baharu

KEMBALIKAN kuasa kepada rakyat untuk memilih wakil rakyat yang baharu. Rakyat sudah cukup terkesan dan menderita akibat wabak dan pandemik COVID-19.

Pertukaran Speaker dengan majoriti yang amat tipis menandakan bahawa pilihan raya umum (PRU) perlu dilakukan segera bagi mendapatkan mandat baharu.

Mandat baharu ini amat penting supaya keadaan Parlimen terkawal dan tidak menjadi sarkas yang memalukan.

Apabila sudah mandat baharu nanti, barulah semua akan sedar diri. Melihat kepada gelagat segelintir pembangkang semalam amatlah meloyakan. Sehinggakan, Menteri di Jabatan Perdana Menteri (Hal Ehwal Islam), Senator Datuk Seri Dr Zulkifli al Bakri yang begitu ‘jurus dan lurus’ pun disindir sebegitu rupa. Tidakkah ini tindakan yang kurang ajar?

Dengan undian berbelah bahagi yang memperlihatkan sokongan pengosongan jawatan Speaker ini sebanyak 111 menyokong dan yang tidak menyokong sebanyak 109, secara tidak langsung mencerminkan kedudukan kerajaan hari ini ‘agak goyah’.

Keputusan itu membolehkan bekas Pengerusi Suruhanjaya Pilihan Raya (SPR), Datuk Azhar Azizan Harun dilantik sebagai Speaker Dewan Rakyat baharu, menggantikan Tan Sri Mohamad Ariff Md Yusof.

Isyarat ini cukup kuat sebagai tanda pengukuhan kerajaan perlu dilakukan oleh mana-mana pihak dengan menyerahkan semula mandat pemilihan wakil kerajaan kepada rakyat.

Melihat kepada kekecohan hari pertama Parlimen bersidang, sebelum pelantikan dan selepas pelantikan Speaker yang baharu, menampakkan keadaan sudah tidak terkawal.

Gelagat dan bahasa yang digunakan oleh Ahli-Ahli Parlimen amat-amat menyedihkan, lebih-lebih lagi pembangkang yang telah hilang kuasa. Inikah contoh kepada generasi mudah akan datang?

Lebih jelik lagi, Speaker yang baharu dilantik, diperlekehkan dan diejek oleh Ahli Parlimen pembangkang ultra kiasu, seolah-olah tidak ada harganya, sedangkan beliau juga bekas Pengerusi Suruhanjaya Pilihan Raya (SPR), lantikan PH sebelum ini? Kenapa beliau harus dimalukan sedemikian rupa oleh Ahli Parlimen PH sendiri?

Hari ini (14 Julai 2020), ketika artikel ini ditulis, hari kedua Parlimen bersidang, pastinya, kita akan menyaksikan lagi sarkas di Parlimen.

Justeru, sudah sampai masa PRU perlu dilakukan dengan segera atas sebab-sebab berikut:

Pertama, kembalikan semula mandat kepada rakyat untuk membuat keputusan. Rakyat sudah tidak tahan melihat sarkas yang berada di Parlimen.

Kedua, jika PRU tidak diadakan segera, yang akan menjadi mangsa adalah rakyat. Proses beli membeli wakil rakyat tidak mustahil berlaku, kerajaan akan menjadi tidak stabil. Pertukaran kerajaan tidak mustahil berlaku lagi.

Ketiga, tumpuan kepada tugas sebagai menteri, timbalan menteri dan Ahli Parlimen akan terjejas, kerana masing-masing akan memikirkan kedudukan mereka yang tidak stabil. Masa banyak terbuang untuk mematikan setiap langkah musuh atau lawan

Keempat, akibat majoriti tipis ini, kedudukan keseluruhan kerajaan menjadi tidak stabil. Fitnah menfitnah, ‘tikam menikam’ akan terus berlaku.

Kelima, kedudukan kerajaan yang paling baik adalah kerajaan yang mendapat majoriti dua pertiga atau lebih. Jika tidak dapat pun dua pertiga (148 kerusi), keadaan tentunya akan menjadi lebih baik setelah mandat baharu diperolehi. Paling tidak, melebihi 130 kerusi.

Keenam, melihat kepada perkembangan politik semasa, jika tidak berlaku pertandingan tiga penjuru, tidak mustahil, PN boleh mendapat lebih 130 kerusi, jika kena pada strategi, taktik dan teknik yang betul.

Ketujuh, bagi membolehkan PN untuk menang, kerusi majoriti Melayu (lebih 52 peratus) mesti ditandingi oleh wakil rakyat Melayu, bukannya MCA atau GERAKAN.

Kelapan, untuk kerusi Bumiputera Sabah dan Sarawak, saya fikir, Bumiputera Sabah Sarawak sangat bijak dalam membuat keputusan. Serahkan kepada mereka untuk menentukan. Lagipun mereka sudah kenal siapa ultra kiasu di sana.

Kesembilan, membentuk kerajaan majoriti tipis amat membuang masa. Rakyat sudah muak. Rakyat sudah bersedia untuk PRU15. Jangan biarkan rakyat hidup dalam keresahan. Rakyat mahu hidup aman dalam keadaan ekonomi sejahtera

Kesimpulan, kerajaan majoriti tipis, kerajaan yang tidak stabil, Parlimen menjadi sarkas, masa terbuang, rakyat menjadi mangsa. Segerakanlah pilihan raya demi negara tercinta. Pemimpin yang baik adalah pemimpin yang sentiasa memikirkan rakyatnya bukan perutnya.

Ya, Allah, selamatkanlah negara tercinta ini.

Kepada Speaker baharu, sementara menunggu PRU15, lakukanlah tugas dengan penuh integriti. Pemain-pemain sarkas hendaklah dihalau dari dewan jika mereka tidak lagi menghormati Speaker.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


195,000 rakyat Israel sertai protes antikerajaan Netanyahu

TEL AVIV, 4 Ramadan 1444H, Ahad – Situasi di Israel semakin tegang apabila ratusan ribu rakyatnya masih meneruskan protes antikerajaan yang diadakan setiap minggu secara besar-besaran di seluruh negara.

Rakyat Israel mengadakan tunjuk perasaan pada setiap Sabtu sebagai membantah dasar kontroversi kerajaan ekstrem yang diketuai Perdana Menteri, Benjamin Netanyahu untuk mengubah sistem kehakiman negara.

Menurut Times of Israel, hampir 195,000 penunjuk perasaan mengambil bahagian dalam protes utama yang diadakan di Tel Aviv, sementara puluhan ribu lagi turut mengadakan perhimpunan sama di bandar-bandar lain di Israel.

Protes untuk 12 minggu berturut-turut itu diadakan ketika Menteri Pertahanan Israel, Yoav Gallant menggesa untuk menghentikan rancangan kerajaan membaik pulih badan kehakiman sehingga bulan depan, bagi memberi ruang kepada perbincangan.

Justeru, Gallant mendesak parti pembangkang untuk menghentikan segera penganjuran protes mingguan itu.

Rancangan pembaharuan terhadap sistem kehakiman itu dicadangkan menterinya, Yariv Levin dan jika digubal akan menjadi perubahan paling radikal pernah ada dalam sistem pemerintahan Israel.

Perubahan itu akan mengehadkan kuasa Mahkamah Agung Keadilan, memberikan kerajaan kuasa untuk memilih hakim dan menamatkan pelantikan penasihat undang-undang ke kementerian oleh peguam negara.

Netanyahu yang kini berdepan tuduhan rasuah mendakwa kononnya rancangan itu akan menguatkan amalan demokrasi.- Agensi


Ayahanda Permaisuri Selangor meninggal dunia

SHAH ALAM, 8 Ramadan 1442H, Selasa – Ayahanda Tengku Permaisuri Selangor Tengku Permaisuri Norashikin, Abdul Rahman Baba meninggal dunia akibat sakit tua pada jam 3.40 pagi tadi.

Istana Selangor dalam satu hantaran di laman Instagram dan Facebook Selangor Royal Office hari ini memaklumkan bahawa Allahyarham Abdul Rahman kembali ke rahmatullah hari ini (20 April 2021), bersamaan 8 Ramadan 1442 Hijrah.

Menteri Besar Selangor Datuk Seri Amirudin Shari melalui ciapan di laman Twitternya mengucapkan takziah kepada Sultan Selangor Sultan Sharafuddin Idris Shah dan Tengku Permaisuri Norashikin.

“Semoga roh Allahyarham dicucuri rahmat dan ditempatkan dalam kalangan mukmin yang soleh,” katanya. -Bernama


Institusi keluarga terancam jika pemerintah abaikan aspek agama, moraliti

BANGI, 25 Jamadilakhir 1442H, Ahad – Institusi keluarga akan terancam sekiranya pemerintah tidak menjadikan pegangan agama atau prinsip moral sebagai teras utama.

Ketika ini negara berhadapan dengan beberapa ideologi yang boleh menjejaskan nilai kekeluargaan termasuk sekularisme; liberalisme; feminisme dan pasca kebenaran.

Bagi mengelakkan permasalahan ini menjadi ‘barah’ dalam masyarakat, Pengerusi Perikatan Masyarakat Sivil dalam Proses Semakan Sejagat (UPR) Malaysia (MACSA), Profesor Madya Dr Rafidah Hanim Mokhtar menggariskan tiga aspek penting berhubung keagamaan, rehabilitasi serta undang-undang.

“Dari segi pencegahan kepada anak-anak muda kita perlu menggunakan pendekatan agama yang memberi prinsip haram, maka kita perlu tegaskan ia haram. Contohnya seperti liwat, tasyabbuh dan musahaqah.

“Kita tidak menafikan kewujudan mereka yang terlibat dalam lesbian, gay, biseksual dan transgender (LGBT).

“Justeru, pendekatan kedua adalah rehabilitasi, membuat program bersama, memberikan perhatian khusus, tarbiyyah, mukhayyam untuk mereka. Kita bergerak bersama-sama untuk menyantuni mereka,” katanya dalam forum yang dianjurkan IKIMfm, hari ini.

Pada masa sama, Prof Rafidah tidak menafikan kewujudan pihak-pihak yang mempromosikan secara terang-terangan konsep LGBT melalui konvensyen antarabangsa dan hak asasi manusia, dengan mengetepikan sama sekali agama dan sensitiviti masyarakat.

Ketika dihubungi Ismaweb.net bagi mengulas perkara itu, beliau menggesa undang-undang negara ini diperketatkan untuk menolak gesaan-gesaan berkenaan.

“Presiden Amerika Syarikat (AS) yang baharu, Joe Biden telahpun mengeluarkan ketetapan mengiktiraf dan mempromosi golongan LGBTQ di seluruh dunia. Sudah pasti kedutaan-kedutaan negara mereka, termasuk di Malaysia akan turut memperhebatkan komitmen mereka memperkasakan kumpulan pro-LGBT.

“Kita beranggapan bahawa ‘Executive Order’ Presiden Joe Biden ini satu ketetapan yang boleh mengancam nilai agama dan masyarakat kita. Oleh itu, negara kena tegas,” katanya.


KKM naik taraf hospital, klinik kesihatan daif di luar bandar

JEMPOL, 11 Rabiulawal 1444H, Sabtu – Kementerian Kesihatan (KKM) akan menaik taraf serta membaik pulih fasiliti serta Klinik Kesihatan di negara ini yang daif, khususnya di luar bandar.

Menterinya, Khairy Jamaluddin berkata, sebahagian peruntukan RM36.1 bilion kepada KKM, diumumkan dalam Bajet 2023 akan digunakan untuk tujuan tersebut.

Khairy berkata, menaik taraf fasiliti kesihatan itu penting memandangkan terdapat hospital dan klinik kesihatan daif, malah menjangkaui usia melebihi 50 tahun.

“Saya sendiri turun melawat klinik yang telah dibina sejak tahun 60 hingga 70-an, ada klinik yang lagi tua daripada saya.

“Alhamdulillah, semalam diluluskan untuk KKM menaik taraf fasiliti kesihatan yang daif di seluruh negara,” katanya ketika berucap pada Jelajah Aspirasi Keluarga Malaysia (AKM) Negeri Sembilan, yang dirasmikan Perdana Menteri, Datuk Seri Ismail Sabri Yaakob di sini hari ini.

Semalam, Menteri Kewangan, Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 mengumumkan, KKM antara yang menerima peningkatan peruntukan terbesar dalam Bajet 2023 iaitu sebanyak RM36.1 bilion berbanding RM32.4 bilion tahun ini.

Dalam pada itu, Khairy turut berkata, perkhidmatan kesihatan tidak seharusnya tertumpu kepada perubatan di hospital semata-mata, tetapi juga dalam memastikan langkah-langkah pencegahan penyakit perlu dilaksanakan.

Beliau berkata, negara membelanjakan berbilion ringgit untuk pengoperasian hospital, sedangkan ia lebih baik untuk diberikan kepada usaha mengalakkan gaya hidup sihat dalam kalangan rakyat.

“Saya yakin satu hari nanti kita dapat membudayakan sebuah Keluarga Malaysia yang sihat sejahtera, dengan hospital lengkap beroperasi, tetapi rakyat kita tidak perlu pergi ke hospital kerana kita kekal sihat,” katanya. – Bernama


Aktivis prodemokrasi kritikal mogok lapar

GENEVA, 14 Rabiulakhir 1444H, Rabu – Ketua Hak Asasi Manusia Pertubuhan Bangsa Bangsa Bersatu (PBB) menggesa Mesir membebaskan segera tahanan penjara – aktivis prodemokrasi Britain-Mesir, Alaa Abdel Fattah.

Volker Turk menggesa menegaskan, nyawa aktivis itu kini terancam dan keadaan kesihatan kritikal selepas melancarkan mogok lapar – tanpa minum air.

“Alaa Abdel Fattah kini berada dalam keadaan bahaya selepas kehilangan air yang banyak dalam badan kerana melancarkan mogok,” katanya.

Malah beliau turut menyifatkan penahanan lelaki berusia 40 tahun tersebut sebagai tindakan merampas hak kebebasan tanpa sebab.

Aktivis itu mula melancarkan mogok lapar April lalu sebagai tanda protes selepas hak lawatan mingguan dinafikan.

“Kami sekeluarga mengetahui Alaa telah berhenti minum air sejak 50 jam lalu dan kami tidak tahu keadaannya sekarang, sama ada masih hidup atau sebaliknya,” kata adik perempuannya Sanaa Seif.

Kongsi wanita itu, ibunya masih setia menunggu perkembangan tersebut di luar penjara sejak 10 jam lalu.

Malah, wanita tersebut turut meminta penjelasan daripada pihak berkuasa Britain memberikan bukti abangnya masih dalam keadaan baik.

Bagaimana sehingga kini tiada respon terhadap pertanyaan tersebut.

Sementara itu, Perdana Menteri UK Rishi Sunak melahirkan kebimbangan terhadap perkara berkenaan ketika mengadakan perbincangan bersama Presiden Sisi di Sharm el- Sheikh semalam. – Agensi


Negara perlu transformasi pembiayaan kesihatan

BANGI, 12 Ramadan 1444H, Isnin – Transformasi pembiayaan kesihatan secara menyeluruh wajar dilakukan bagi memastikan kesihatan negara berkualiti.

Bekas Timbalan Ketua Pengarah Kesihatan, Datuk Dr Lokman Hakim Sulaiman berkata, transformasi penting untuk tempoh jangka masa yang panjang dalam sektor kesihatan negara.

“Kerajaan wajib menangani punca utama bagi permasalahan iaitu sistem kesihatan dan sistem pembiayaan kesihatan yang tidak mampan.

“Sistem kesihatan awam yang dibiayai melalui bajet tahunan dan sistem kesihatan swasta yang dibiayai oleh insurans perubatan, majikan sudah tidak mampu memastikan sistem kesihatan menyeluruh dan berkualiti bagi memenuhi keperluan hak asasi,” katanya.

Justeru, beliu menyambut baik penubuhan Jawatankuasa Peringkat Tertinggi bagi menangani isu doktor kontrak yang menjadi topik hangat dalam negara ketika ini.

Bagaimanapun, jawatankuasa berkenaan tidak sewajarnya memberi tumpuan kepada isu doktor semata-mata tetapi perlu melihat secara menyeluruh permasalahan dalam sektor kesihatan ini termasuk isu penghijrahan doktor pakar dari perkhidmatan awam.

Kelmarin, Menteri Kesihatan, Dr Zaliha Mustafa memberitahu Jemaah Menteri bersetuju untuk menubuhkan Jawatankuasa Peringkat Tertinggi bagi menangani isu doktor kontrak.

Penubuhan jawatankuasa berkenaan diwujudkan dalam mencari penyelesaian susulan kumpulan doktor yang dikenali Mogok Doktor Malaysia yang terdiri daripada 8,000 doktor kontrak, mahu melakukan mogok sebagai protes terhadap sistem tidak adil dalam sektor kesihatan awam.

Kumpulan itu memberi amaran terdapat 3,000 doktor kontrak akan meletak jawatan bulan ini.

Selain penyerapan semua doktor kontrak ke jawatan tetap tanpa sebarang syarat atau temuduga, kumpulan itu mendesak kenaikan gaji pokok dan kadar ‘on-call’ untuk pakar perubatan dan pegawai perubatan.

Mereka juga mahu Kementerian Kesihatan (KKM) menyelesaikan isu kekurangan pakar, pegawai perubatan dan pegawai perubatan siswazah dengan segera.


Fasa peralihan ke endemik bergantung pada JKKPP

KUALA LUMPUR, 6 Rejab 1443H, Selasa – Keputusan menentukan masa bagi pelaksanaan fasa peralihan ke endemik bergantung kepada keputusan Jawatankuasa Khas Pengurusan Pandemik COVID-19 (JKKPP), menurut Menteri Kanan Pertahanan, Datuk Seri Hishammuddin Tun Hussein.

Beliau berkata, keputusan itu akan dibuat JKKPP yang dipengerusikan Perdana Menteri, Datuk Seri Ismail Sabri Yaakob serta turut melibatkan Ahli-ahli Parlimen Pembangkang serta pakar-pakar kesihatan.

“Setakat ini perancangan berkaitan fasa peralihan ke endemik di peringkat Kuartet Menteri COVID-19 telah selesai. Saya tahu banyak pihak mula bimbang susulan gelombang penularan Omicron sedang meningkat dalam kes harian tetapi kita tidak boleh berganjak daripada perancangan ke fasa seterusnya (endemik).

“PKPD akan dibuat susulan kepada kemungkinan kenaikan kes di lokasi dan lokaliti tertentu, kita boleh lakukan tetapi kawalan pergerakan seluruh negara macam dulu tidak mungkin kita akan adakan semula,” katanya pada sidang media mengenai hasil Mesyuarat Kuartet Menteri COVID-19 di sini hari ini.

Beliau berkata, bagi melaksanakan fasa peralihan ke endemik, sistem kesihatan negara khususnya penggunaan katil di wad dan unit rawatan rapi (ICU) perlu berada dalam keadaan terkawal serta tahap kefahaman rakyat mengenai tujuh tonggak bagi pendekatan fasa peralihan ke endemik.

Tujuh tonggak bagi fasa peralihan ke endemik adalah pematuhan satu prosedur operasi standard (SOP) umum dan sembilan garis panduan; melaksanakan Sistem Amaran dan Tindakan (HAS)); Strategi Ujian Nasional; serta TRIIS (Ujian, Lapor, Asingkan, Maklum, Cari).

Ini juga termasuk Automated FTTIS (Cari, Ujian, Kesan, Asing, Sokong); pembukaan sempadan negara secara berperingkat dan duta-duta pemerkasaan komuniti.

Selain itu, Hishammuddin berkata, kerajaan membuat keputusan memansuhkan SOP pemeriksaan suhu badan dan buku rekod daftar masuk di premis bermula 11 Februari, namun daftar masuk menggunakan aplikasi MySejahtera masih diwajibkan.

“Dengan pemansuhan ini, pihak pemilik premis tidak lagi diwajibkan untuk menyediakan alat pengimbas suhu dan buku rekod daftar masuk di pintu-pintu masuk premis masing-masing.

“Bagaimanapun sekiranya pemilik-pemilik premis masih ingin meneruskan pelaksanaan SOP pemeriksaan suhu dan buku rekod daftar masuk ini, kerajaan amat mengalu-alukan dan menggalakkannya,” katanya.-  Bernama


KPM umum 10 prakarsa termasuk Program Cuti-Cuti Cikgu sempena Hari Guru 2023

MELAKA, 25 Syawal 1444H, Selasa – Kementerian Pendidikan (KPM) mengumumkan 10 prakarsa atau inisiatif bagi memperkasa kebajikan dan mengurangkan beban tugas guru termasuk Program Cuti-Cuti Cikgu sempena sambutan Hari Guru Peringkat Kebangsaan ke-52 tahun ini.

Menterinya, Fadhlina Sidek berkata, inisiatif berkenaan juga bertujuan mengurangkan kos sara hidup, merancakkan ekonomi negara dan meningkatkan kesejahteraan rakyat selaras dengan tema sambutan berkenaan iaitu ‘Guru Insani Pemangkin Generasi MADANI’.

Beliau berkata, antara inisiatif berkenaan ialah menyediakan peluang merehatkan minda melalui Program Cuti-Cuti Cikgu mampu milik dengan kerjasama kerjasama rakan strategik KPM.

“Program ini ditawarkan melalui potongan harga tiket penerbangan, penginapan, pengangkutan darat serta taman tema dengan kerjasama Kementerian Pelancongan, Seni dan Budaya (Tourism Malaysia), Kementerian Pengangkutan Malaysia, Airasia, Traveloka dan Bank Rakyat.

“Selain menghargai sumbangan guru menerusi peluang pakej percutian menarik, inisiatif ini turut dapat mempromosikan destinasi pelancongan dan merancakkan ekonomi negara,” katanya ketika berucap pada majlis pelancaran sambutan itu di Pusat Dagangan Antarabangsa Melaka (MITC) Ayer Keroh hari ini.

Majlis pelancaran itu disempurnakan Perdana Menteri, Datuk Seri Anwar Ibrahim dan turut dihadiri Ketua Menteri Melaka, Datuk Seri Ab Rauf Yusoh dan Timbalan Menteri Pendidikan, Lim Hui Ying.

Fadhlina berkata, inisiatif lain ialah KPM bersama Suruhanjaya Perkhidmatan Pendidikan (SPP) akan terus memperkasa pengurusan pengambilan pegawai perkhidmatan pendidikan khususnya bagi mengatasi isu kekosongan guru dalam mata pelajaran kritikal.

“KPM telah memperkasakan kaedah yang lebih strategik dalam urusan pengambilan guru baharu termasuklah mempertingkat sinergi dan kerjasama strategik dengan Pihak Berkuasa Melantik serta agensi pusat yang berkaitan seperti SPP, Jabatan Perkhidmatan Awam dan Kementerian Kewangan.

“Beberapa kaedah dan pendekatan strategik telah dipersetujui dan akan dilaksanakan termasuk peluasan kluster mata pelajaran bagi membolehkan lebih ramai calon berpotensi dilantik sebagai guru,” katanya.

Beliau berkata, selain itu, pengambilan juga diperluaskan dalam kalangan graduan berpotensi tinggi dari universiti swasta dan universiti luar negara bagi mata pelajaran kritikal dan sukar mendapat calon dari Universiti Awam seperti Bahasa Inggeris, Bahasa Melayu, Rekabentuk dan Teknologi dan Pendidikan Islam.

Katanya, inisiatif lain ialah kebenaran dan kelonggaran pemakaian baju korporat rasmi KPM kepada semua guru institusi pendidikan bawah kementerian itu bagi memberi keselesaan semasa menjalankan tugas harian termasuk aktiviti pengajaran dan pembelajaran (PdP) di dalam dan di luar bilik darjah serta aktiviti kokurikulum.

Fadhlina berkata selain itu, KPM menetapkan agar sambutan Hari Guru tahunan mulai tahun ini disambut di peringkat kebangsaan dan sekolah sahaja dan sebarang kutipan sumbangan daripada guru bagi tujuan majlis tersebut dimansuhkan.

Beliau berkata prakarsa lain pula membabitkan peluasan sekolah Komprehensif K9 dengan penambahan 10 buah sekolah lagi dalam usaha mengatasi isu keciciran murid khususnya di kawasan pedalaman dan Orang Asli.

“Sehingga kini, terdapat 12 buah program Sekolah K9 yang sedang beroperasi di seluruh negara dan KPM telah memutuskan peluasan pengoperasian Sekolah K9 di Sekolah Kebangsaan (SK) Pulau Beluru di Tumpat, Kelantan  mulai Jun 2023 dengan melibatkan murid arus perdana dan Murid Berkeperluan Pendidikan Khas (MPBK),” katanya.

Inisiatif lain ialah berkaitan lawatan sekolah pada hari persekolahan, perluasan Sekolah Bimbingan Jalinan Kasih (SBJK) ke negeri Sabah, mempertingkat peranan kumpulan Guru Insani Malaysia, mempertingkat peranan Yayasan Guru Tun Hussein Onn (YGTHO) dan penambahbaikan Standard Guru Malaysia 2.0. – Bernama


SPM 2023 mula 5 Disember hingga 7 Mac

KUALA LUMPUR, 7 Safar 1445H, Khamis – Peperiksaan Sijil Pelajaran Malaysia (SPM) 2023 akan berlangsung dari 5 Disember hingga 7 Mac tahun depan, kata Kementerian Pendidikan (KPM).

SPM 2022 telah dijalankan dari 30 Januari hingga 15 Mac tahun ini.

Ujian Amali Sains akan diadakan dari 5 hingga 7 Disember, manakala Ujian Bertutur Bahasa Melayu bermula 8 hingga 11 Januari, kata kementerian itu dalam catatan Facebook pada Khamis (24 Ogos).

Ini akan diikuti dengan Ujian Bertutur Bahasa Inggeris dari 17 hingga 23 Januari, dan Ujian Mendengar Bahasa Melayu BM dan Bahasa Inggeris kedua-duanya pada 29 Januari.

Manakala Ujian Bertulis akan diadakan dari 30 Januari hingga 7 Mac 2024.

Kementerian juga berkata dalam menghasilkan jadual peperiksaan SPM 2023, ia telah mengambil kira bilangan hari persekolahan, serta cuti umum persekutuan dan negeri.


Apa kepentingan Dong Zong desak lantik ‘menteri Cina’ di Sabah?

BANGI, 13 Safar 1442H, Khamis – Isu pelantikan ‘Menteri Cina’ dalam Kabinet baharu Sabah dilihat amat penting, kerana bukan hanya Gabungan Persatuan Cina Sabah (FCAS) mendesak, bahkan NGO pendidikan Cina juga turut memainkan peranan.

Terdahulu, Persekutuan Persatuan-Persatuan Lembaga Pengurus Sekolah Cina Malaysia Sabah (Dong Zong Sabah) mengambil langkah sama menggesa pelantikan menteri berketurunan Cina dalam Kabinet negeri – di bawah Gabungan Rakyat Sabah (GRS).

Pengerusinya, Datuk Jimmy Yong Kyok Ming berkata, masyarakat Cina tidak akan mempunyai saluran untuk menyampaikan isu-isu yang dihadapi oleh sekolah-sekolah Cina dan masyarakat itu kepada kerajaan negeri, sekiranya Kabinet tidak mempunyai wakil daripada kaum berkenaan.

“Kami berharap Ketua Menteri dapat melantik satu hingga dua wakil Cina ke dalam Kabinet Negeri,” kata Kyok Ming, hari ini.

Menuntut bukan hanya satu wakil Cina, Presiden Ikatan Muslimin Malaysia (ISMA), Haji Aminuddin Yahaya mempersoalkan, apakah kepentingan Dong Zong sehingga pertubuhan itu turut sama mendesak ‘Menteri Cina’ dalam kerajaan Sabah.

“Apakah ada kaitan dengan apa-apa ‘perancangan khas’ membabitkan UEC dan sekolah vernakular di Sabah?

“Kita tahu kerajaan Sabah yang lalu sudah mengiktiraf sijil UEC sebagai kelayakan untuk ke institusi pendidikan milik kerajaan negeri dan penjawat awam.

“Maka, apakah tugas ‘menteri Cina’ ini adalah untuk memastikan polisi itu tetap teguh diteruskan,” katanya dalam kenyataan, hari ini.

Sebelum ini, Ketua Menteri Sabah, Datuk Hajiji Noor berkata, ketiadaan wakil Cina dalam Kabinet baharu akan dibincangkan dalam kalangan pemimpin Perikatan Nasional (PN), Barisan Nasional (BN) dan Parti Bersatu Sabah (PBS).

Katanya, isu itu adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

Mengulas lanjut, Aminuddin turut mempersoalkan fungsi dan keperluan ‘kuota’ khas untuk ‘menteri Cina’, apatah lagi pengundi Cina secara bersepadu memilih DAP yang bertanding menggunakan logo Parti Warisan Sabah (Warisan).

“Andainya ada satu atau dua calon berbangsa Cina yang ‘termenang’ dalam gabungan PN-BN-PBS dalam PRN lalu, apakah membuatkan calon itu istimewa sehingga mesti menjadi menteri?

“Yang peliknya, pemimpin-pemimpin kerajaan negeri Sabah yang baharu ini, terdiri daripada 100 peratus Bumiputera, sudah mula mempertimbangkan supaya ada menteri Cina dalam kerajaan Sabah.

“Saya tidak tahu apakah ini hasil pelobi atau memang sifat orang kita yang terlebih bertoleransi sehingga diambil kesempatan,” katanya.

Beliau berkata, tidak mustahil budaya itu akan mula menjadi ikutan untuk negeri lain seperti Terengganu dan Kelantan, pasca Pilihan Raya Umum Ke-15 (PRU15) nanti.

“… dan maka mudahlah mereka melobi macam-macam melalui ‘proksi’ mereka yang bergelar ‘menteri’ atau ‘Exco’.

“Kita sudah pun lihat bagaimana pemimpin-pemimpin parti Cina yang kalah dilantik ke pelbagai jawatan termasuk menteri, timbalan menteri, senator dan sebagainya yang telah membantutkan pelbagai perkara.

“Saya faham bahawa akan ada yang melabel saya rasis dan anti-Cina tetapi kita tidak naif apabila melibatkan Dong Zong, Hua Zong dan proksi-proksinya,” katanya.


Jangan ada usaha tarik Sabah keluar dari Malaysia

KOTA KINABALU, 10 Muharram 1442H, Sabtu – Malaysia tidak akan tunduk terhadap mana-mana tuntutan terhadap negeri Sabah, kata Perdana Menteri Tan Sri Muhyiddin Yassin.

Beliau berkata, Malaysia tegas menyatakan tiada kompromi terhadap apa sahaja isu melibatkan kedaulatan negeri itu dan akan mempertahankan Sabah sehingga ke akhir.

“Baru-baru ini ada kenyataan daripada pihak Filipina nak buat peta baharu yang antaranya telah dimasuk dalam passport…saya tak nak cakap panjang, kita tidak akan tunduk dengan tuntutan ini. Sabah kekal dalam Malaysia…Sabah sebahagian daripada Malaysia.

“Jangan ada usaha untuk menarik Sabah keluar dari Malaysia dan jangan ada usaha orang lain daripada Malaysia, menuntut Sabah untuk menjadi sebahagian daripada wilayah mereka.” katanya.

Beliau berkata demikian ketika berucap pada Majlis Perjumpaan Bersama Penjawat Awam Persekutuan Negeri Sabah di Pusat Konvesyen Antarabangsa Sabah, di sini, hari ini.

Kelmarin, Timbalan Menteri Luar Datuk Kamarudin Jaafar dilaporkan sebagai berkata cadangan memasukkan Sabah dan Zon Ekonomi Eksklusif (EEZ) sejauh 200 batu ke dalam peta pasport Filipina bukan langkah terbaharu atau pendirian rasmi kerajaan negara itu.

Perkara itu merupakan cadangan anggota Jawatankuasa Hal Ehwal Luar Dewan Perwakilan Filipina untuk mewujudkan rang undang-undang gantian bagi meminda, mengganti atau memansuhkan Akta Pasport Filipina 1996. – Bernama


Keluarga Gaza tidur sebilik mahu ‘syahid’ bersama

BANGI, 22 Zulkaedah 1442H, Sabtu – Setiap keluarga di wilayah Gaza, Palestin tidur di bilik sama kerana mahu pergi atau meninggal dunia bersama-sama.

Perkara itu dikongsikan pendakwah terkenal, Ustaz Ebit Lew menerusi Facebooknya, ketika membina Cultural Exhibition of Heroism and Sacrifice di Gaza.

Beliau berkata, galeri atau muzium itu dibina bagi mengingatkan kembali peristiwa yang berlaku di wilayah itu, termasuk berapa ramai yang menderita akibat kezaliman terhadap negara itu sejak sekian lama.

Dalam perkongsian sama, Ustaz Ebit Lew berkata, media di wilayah itu turut dihapuskan demi menutup kezaliman dan mengelakkan keadilan ditegakkan.

Katanya, golongan wanita dan kanak-kanak juga menderita dan mati syahid akibat daripada kezaliman itu.

“Keturunan yang telah dihapuskan terus. Tiada sesiapa keluarga yang tinggal. Penjara terbesar di dunia. Mereka bagai dipenjara.

“Bila-bila masa bom atau nuklear. Di badan sentiasa ada 1 beg kecil dah siap semua dokumen yang boleh dibawa pergi jika berlaku apa-apa. Begitulah hidup mereka,” katanya dalam satu kenyataan di laman Facebooknya hari ini.

Pada masa sama, beliau berkata, Cultural Exhibition of Heroism and Sacrifice itu dibina dengan kerjasama Kementerian Luar Negeri Palestin dan beberapa kementerian lain.

“Terima kasih Datuk Seri Hishammuddin Hussein dan wisma Putra. Terima kasih semua yang mendoakan dan bersama dalam misi ini. Semoga menjadi asbab kebaikan,” katanya.


OIC sambut baik laporan Amnesty mengenai aparteid Israel terhadap Palestin

JEDDAH, 2 Rejab 1443H, Jumaat – Pertubuhan Kerjasama Islam (OIC) menyambut baik laporan oleh Amnesty International yang berpangkalan di London baru-baru ini, yang mengesahkan bahawa dasar apartheid rejim Israel terhadap penduduk Palestin adalah rejim kejam yang menunjukkan dominasi dan jenayah terhadap kemanusiaan.

Menurut Agensi Berita Saudi (SPA), OIC menegaskan bahawa laporan itu merupakan dokumen undang-undang antarabangsa yang mengesahkan pencabulan yang dilakukan Israel, jenayahnya, dan dasar perkauman terhadap rakyat Palestin.

Badan dunia itu juga menyeru masyarakat antarabangsa agar mengambil langkah-langkah yang perlu untuk memastikan akauntabiliti Israel atas pencabulan, jenayah dan dasar perkaumannya terhadap rakyat Palestin.

Laporan komprehensif berjudul “Apartheid Israel terhadap Palestin: Sistem Penguasaan yang Kejam dan Jenayah terhadap Kemanusiaan” itu dikeluarkan pada 1 Februari. – Bernama


Keputusan akhir kerjasama UMNO-PAS di tangan MT UMNO

KUALA LUMPUR, 20 Safar 1444H, Jumaat – Majlis Tertinggi (MT) UMNO akan membuat keputusan akhir mengenai kerjasama parti itu dengan PAS pada Pilihan Raya Umum ke-15 (PRU15), kata Perdana Menteri, Datuk Seri Ismail Sabri Yaakob.

Naib Presiden UMNO itu berkata, sebagai parti yang mengamalkan keterbukaan, UMNO akan mendengar pandangan semua ahlinya berhubung perkara berkenaan.

“Keputusan sama ada UMNO perlu menamatkan perbincangan mengenai kerjasama dengan PAS akan dibuat oleh Majlis Tertinggi UMNO pada akhirnya,” katanya seperti dilapor akhbar tempatan.

Dalam pada itu, beliau memaklumkan bahawa mesyuarat ‘Top 5’ UMNO untuk membincangkan pilihan raya umum yang dijadualkan esok telah ditunda ke tarikh lain.

“Mungkin perkara ini juga boleh dibangkitkan semasa mesyuarat majlis tertinggi akan datang,” katanya.

Pemimpin lima tertinggi UMNO merujuk kepada presiden, timbalan presiden dan tiga naib presiden.

Terdahulu, Setiausaha Agung PAS, Datuk Seri Takiyuddin Hassan menegaskan, parti itu akan terus melihat UMNO sebagai ‘rakan ‘kongsinya di bawah konsep perpaduan ummah.

Minggu lalu, Pengerusi Perikatan Nasional (PN), Tan Sri Muhyiddin Yassin turut mengesahkan bahawa perbincangan antara UMNO dan PAS hanyalah perbincangan tidak rasmi dan tiada pemimpin parti itu berada di situ.

UMNO juga mengulangi pendirian sebelum ini bahawa ia bersedia untuk bergerak bersendirian pada PRU15.


‘Langgar’ Tok Mat, GTA cadang Hamid Bador calon PRU di Rembau

BANGI, 30 Safar 1444H, Selasa – Bekas Ketua Polis Negara, Tan Sri Abdul Hamid Bador disifatkan sebagai tokoh terbaik untuk dipilih menjadi calon mewakili Gerakan Tanah Air (GTA) bagi menyelamatkan negara pada Pilihan Raya Umum ke-15 (PRU15).

Timbalan Pengerusi GTA Negeri Sembilan, Mohamad Jani Ismail berkata, pihaknya menginginkan Hamid bertanding di Parlimen Rembau.

Bagaimanapun, hanya Tun Dr Mahathir Mohamad yang dapat memujuk Hamid untuk bertanding.

“Saya ada memberikan pandangan kepada Timbalan Pengerusi GTA Mukhriz Mahathir. Kalau GTA mahu menang dan kembali selamatkan negara, Hamid adalah orangnya.

“Memang ada usaha menjadikan Hamid sebagai calon tetapi yang boleh ‘pujuk’ beliau hanya Mahathir seorang sahaja,” katanya seperti laporan di Utusan Malaysia, hari ini.

Mohamad Jani berkata, GTA perlu mengetengahkan individu mempunyai nama besar bagi mencipta kejutan pada PRU15.

“Di Rembau bukan senang untuk kalahkan Mohamad Hasan, tetapi kami perlu ada strategi bagaimana mahu ‘langgar’.

“Jika diletakkan Hamid, tentu ada peluang dan tembok itu boleh dipecahkan,” katanya.

Katanya lagi, walaupun Hamid bukan ahli Pejuang tetapi GTA memberi ruang kepada semua, termasuk pemimpin pertubuhan bukan kerajaan (NGO), badan profesional serta individu tertentu yang mempunyai nama besar.

Sebelum ini Hamid antara tokoh terkemuka yang disebut-sebut dan sesuai menjadi calon pada PRU15.

Hamid yang kini menetap di Rembau dan aktif dalam bidang pertanian selepas bersara mempunyai hubungan yang rapat dengan Dr Mahathir.


Selangor benar 10 waris ke pengebumian jenazah COVID-19 bukan berkumpulan

SHAH ALAM, 28 Muharram 1443H, Isnin – Kerajaan Selangor menetapkan seramai 10 waris dibenar memasuki tanah perkuburan, dan berada di zon menunggu yang ditetapkan untuk proses pengebumian jenazah COVID-19 bukan secara berkumpulan di tanah perkuburan Islam seliaan pihak berkuasa tempatan (PBT,) dan kariah masjid semasa tempoh Fasa Satu Pelan Pemulihan Negara (PPN).

Exco Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni berkata, untuk proses pengebumian secara berkumpulan jenazah COVID-19, hanya dua waris sahaja dibenarkan untuk memasuki tanah perkuburan dan berada di zon menunggu yang telah ditetapkan di tanah perkuburan seliaan dua pihak tersebut.

Menurut Zawawi, bagi pengebumian kariah COVID-19 seliaan masjid pula, Jabatan Agama Islam Selangor (JAIS) telah menetapkan beberapa tanah perkuburan berpusat bagi pengebumian jenazah dan proses pengebumian akan dilaksanakan oleh petugas kubur atau sukarelawan pertubuhan bukan Islam kerajaan (NGOI) yang mendapat tauliah pihaknya.

“Bagi pengebumian di tanah perkuburan bawah PBT, ia akan dilaksanakan mengikut prosedur operasi standard (SOP) Kementerian Kesihatan,” katanya menerusi hantaran yang dimuat naik dalam Facebook @Zawawi Mughni, hari ini.

Zawawi berkata, seramai 20 waris dan lima ahli jawatankuasa (AJK) masjid dibenarkan hadir untuk pengebumian kematian biasa bagi bacaan talkin serta tahlil selepas jenazah dikebumikan di tanah perkuburan kariah seliaan masjid.

“Untuk aktiviti menziarahi kubur keluarga atau saudara, tidak melebihi lima waris pada satu-satu masa dan diterhadkan selama 30 minit sahaja,” katanya.

Menurut Zawawi, untuk pengebumian kematian biasa di tanah perkuburan bersepadu seliaan PBT, kehadiran hanya 10 waris dan dibenarkan membawa imam serta pembantunya untuk bacaan talkin dan tahlil.

“Menziarahi kubur keluarga atau saudara pula tidak melebihi dua orang waris pada satu-satu masa dan diterhadkan selama 20 minit sahaja,” katanya.

Jelasnya lagi, antara syarat yang perlu dipatuhi bagi mereka yang menziarahi tanah perkuburan berkenaan ialah perlu lengkap dua dos vaksin serta melakukan aktiviti ziarah pada waktu dan masa yang dibenarkan. – Bernama


Segerakan program pendigitalan pendidikan negara: PM

MUAR, 13 Syaaban 1442H, Sabtu  – Perdana Menteri Tan Sri Muhyiddin Yassin mahu Kementerian Pendidikan menyegerakan program pendigitalan pendidikan negara, supaya lebih ramai pelajar di negara ini mendapat akses pendidikan berkualiti dan bermutu tinggi.

Muhyiddin berkata, soal pendidikan adalah perkara penting kerana sesebuah negara bergantung pada kejayaan anak-anak menguasai semua ilmu demi masa depan negara, sekali gus melahirkan tenaga manusia yang mempunyai kebolehan untuk menguasai semua bidang terutama sains dan teknologi.

“Baru-baru ini kita berhadapan dengan pandemik COVID-19 yang masih melanda. Antara yang terkesan ialah sistem pendidikan kita. Sebahagian besar pelajar tidak dapat pergi ke sekolah dan diarah tinggal di rumah untuk mengelakkan penularan COVID-19.

“Tempoh masa mereka di rumah agak lama, satu pengajaran yang kita dapati daripada pandemik ini ialah kita tidak mempunyai satu keupayaan untuk memulakan satu sistem pendidikan yang boleh menampung keperluan pendidikan di waktu-waktu sebegini.

“Kalaupun kita ada kemudahan-kemudahan sebegini yang membolehkan pelajar kita belajar secara maya dan sebagainya, bilangan ibu bapa yang dapat sediakan laptop, komputer, tablet itu agak terhad dan terbatas, mungkin dalam kalangan golongan ibu bapa yang mampu sahaja,” katanya.

Muhyiddin yang juga Ahli Parlimen Pagoh dan Ahli Dewan Undangan Negeri (ADUN) Gambir berkata demikian ketika berucap pada program Jom ke Sekolah Parlimen Pagoh dan DUN Gambir Bersama Program Tanggungjawab Sosial Korporat (CSR) Pendidikan Yayasan Pelajaran Mara (YPM) di Kompleks Sukan Pagoh, di sini hari ini.

Turut hadir, isteri beliau Puan Sri Norainee Abdul Rahman, Pengerusi Penasihat Jawatankuasa Mara Corporation merangkap ADUN Bukit Kepong Datuk Dr Sahruddin Jamal serta Pengerusi Eksekutif YPM Datuk Dr Mohd Nizar Sudin.

Menurut Muhyiddin, langkah ke arah pendigitalan pendidikan tersebut sudah dimulakan menerusi arahan beliau kepada Menteri Pendidikan Datuk Dr Radzi Jidin ,agar ditubuhkan jawatankuasa khas untuk meneliti bagi mempercepatkan peralihan sistem pendidikan semasa kepada pendigitalan.

Perdana Menteri berkata, perubahan ke arah pendigitalan itu bukan sahaja melibatkan peranti tetapi juga sumber manusia merangkumi tenaga pengajar dan guru sementara kandungan bahan pengajaran yang hendak digunakan para pelajar pula perlu berkualiti.

Beliau berkata, proses ke arah pendigitalan pendidikan bagaimanapun tidak mampu dicapai sepenuhnya jika negara tidak mempunyai kebolehcapaian dan kesalinghubungan Internet yang cekap.

“Sebab itu baru-baru ini saya umum inisiatif MyDIGITAL untuk menyediakan kita dengan kemudahan jaringan Internet 5G tidak lama lagi,” katanya yang turut gembira dengan kesediaan kerajaan Emiriah Arab Bersatu (UAE) membantu sektor pendidikan negara ke arah digital, hasil lawatan beliau ke UAE baru-baru ini.

Muhyiddin menegaskan, sistem pendidikan negara ini mesti didigitalkan agar setara atau lebih baik berbanding sesetengah negara yang sudah maju dari Malaysia, justeru katanya ekosistem sesuai perlu difikirkan bagi mengupayakan pelajar dan guru dengan alat pembelajaran yang boleh diakses di mana-mana sahaja.

Pada program hari ini, YPM menyumbang peruntukan berjumlah RM240,000 untuk melaksanakan beberapa inisiatif termasuk Program Bantuan Persekolahan Khas kepada 1,000 pelajar golongan B40; Bantuan Awal Persekolahan kepada 200 penerima; Pelaksanaan Skim Anak Angkat kepada 100 pelajar serta Program Celik al-Quran. -Bernama


Menteri Kewangan Turki umum letak jawatan

ANKARA, 24 Rabiulawal 1442H, Selasa – Menteri Kewangan Turki, Berat Albayrak telah mengundurkan diri daripada jawatannya dipercayai kerana keadaan kesihatannya yang merosot.

Tindakan itu mengejutkan banyak pihak di negara berkenaan dan menjadikan keadaan ekonominya semakin tidak menentu.

Albayrak, yang menikah dengan puteri sulung Presiden Recep Tayyip Erdogan, mengumumkan pengunduran dirinya dalam catatan Instagram, malam tadi.

“Setelah berkhidmat dalam jawatan menteri selama hampir lima tahun, saya mengambil keputusan untuk tidak meneruskan tugas kerana masalah kesihatan,” tulisnya.

Menjawat jawatan itu pada bulan Julai 2018, Albayrak sebelumnya adalah Menteri Tenaga daripada tahun 2015, dan telah menjadi anggota utama pemerintahan Erdogan, memainkan peranan besar dalam menggubal dasar ekonomi kontroversi presiden seperti kadar faedah rendah.

Meskipun mengaku pengunduran dirinya adalah atas alasan kesihatan, ini terjadi sehari setelah Erdogan memecat Gabenor Bank Pusat dan menggantinya dengan Naci Agbal, yang merupakan Menteri Kewangan sebelum Albayrak.

Menurut agensi berita yang berpusat di London, Middle East Eye, yang menyebut sumber Turki, pelantikan Agbal dilaporkan dilakukan tanpa pengetahuan Albayrak.

Sebagai alternatif, didakwa bahawa terdapat perselisihan besar antara Albayrak dan Agbal mengenai dasar ekonomi, dengan sumber lain mengatakan: “Pelantikan itu sendiri menunjukkan bahawa Agbal akan menjawab secara langsung kepada Erdogan dan bukan Albayrak.”

Pengunduran diri Albayrak, yang belum dipersetujui oleh Erdogan, muncul ketika Turki mengalami krisis ekonomi ketika nilai Lira Turki turun menjunam berbanding dolar AS.

Sejak pengumuman pengunduran diri, terdapat juga kontroversi di seluruh Turki mengenai hakikat bahawa satu-satunya saluran berita yang menyiarkan isu tersebut di negara itu adalah HaberTurk, tanpa ada yang lain yang mengesahkan atau mengumumkan berita tersebut malam tadi. – Agensi